Diari Oficial de la Generalitat Valenciana


Sumari del DOGV 3367, del 06-11-1998 (1998/9326)

DECRET 173/1998, de 20 d'octubre, del Govern Valencià, sobre actuacions protegides en matèria d'habitatge i sòl.
----------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/10/20/173/dof/vci/html**

### Dades del document

Número de DOGV
:   3367

Data del DOGV
:   06-11-1998

Secció del DOGV
:   I. DISPOSICIONS GENERALS

Número del document
:   1998/9326


Data del document
:   20-10-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 173/1998, de 20 d'octubre, del Govern Valencià, sobre actuacions protegides en matèria d'habitatge i sòl. [1998/9326]
  
EXPOSICIÓ DE MOTIUS
  
L'article 47 de la Constitució Espanyola estableix el dret de tots els espanyols a gaudir d'un habitatge digne i adequat, així com l'obligació dels poders públics de promoure les condicions necessàries i establir les normes pertinents per a fer efectiu aquest dret.
  
L'administració general de l'estat té encomanades, per l'article 149 de la nostra Constitució, les competències per a la regulació de la normativa bàsica que permeta l'existència de les condicions necessàries per a l'accés a l'habitatge, i, més concretament, la coordinació de les polítiques d'habitatge passen per la planificació general de l'activitat econòmica i l'ordenació del sistema creditici que s'estableix per a tot l'estat.
  
La Constitució, en l'article 148, assigna a les comunitats autònomes les competències exclusives en matèria d'habitatge, i és per això que la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, regula les dites competències en el nostre territori.
  
En compliment dels citats preceptes, l'administració, tant autonòmica com estatal, ha arbitrat una sèrie de mesures que es plasmen en els successius plans d'habitatge, així com en els convenis marc entre ambdues administracions.
  
En desenvolupament d'aquests, la pròrroga del Pla 1992/1995, amb l'establiment de mesures de finançament per al període 1996/1999, tingué la seua expressió en la promulgació del Reial Decret 2.190/95, la consegüent subscripció del conveni marc, entre la Generalitat Valenciana i el Ministeri de Foment, i el Decret 113/96, de 5 de juny, del Govern Valencià, sobre actuacions protegibles en matèria d'habitatge.
  
L'evolució de l'economia, així com una millora substancial en el sector financer creditici, ha permés, al llarg de 1996 i de 1997, la disponibilitat d'un major volum de recursos financers per al desenvolupament del Pla d'Habitatge, cosa que, juntament amb la programació proposada per aquesta Comunitat en el conveni marc per al període 1996/1999, ha permés que, al llarg del període 1996/1998, s'haja finançat la pràctica totalitat dels habitatges previstos per al quadrienni.
  
Aquests factors i l'entorn economicofinancer, substancialment modificat respecte d'allò que es preveia per al període 1996/1999, han portat a la necessitat de revisar el marc de finançament per a l'habitatge que establí el Reial Decret 2.190/95 per al període 96/99.
  
La necessària concertació que exigeix la política d'habitatge entre l'estat i les comunitats autònomes, de manera que es puguen harmonitzar les competències d'ambdues administracions, requereix l'establiment d'un marc normatiu flexible que siga capaç de poder conciliar els criteris generals de l'estat, l'establiment d'unes condicions mínimes per igual, amb els criteris que per a exercir les competències en matèria d'habitatge tenen les comunitats autònomes.
  
En la conferència sectorial d'habitatge, que tingué lloc a València el 23 de març de 1998, s'arribà a l'acord entre totes les comunitats autònomes i el Ministeri de Foment, sobre el text del Projecte de Reial Decret sobre finançament d'actuacions en matèria d'habitatge i sòl, i que posteriorment el Consell de Ministres el va aprovar mitjançant el Reial Decret 1.186/98, de 12 de juny.
  
El citat reial decret planteja dues finalitats bàsiques:
  
a) Millorar l'estructura del mercat de l'habitatge, facilitar a les famílies amb ingressos mitjans i baixos l'accés al primer habitatge, augmentar l'oferta d'habitatge en lloguer i estimular l'activitat rehabilitadora.
  
b) Contribuir a garantir i a mantindre un nivell adequat d'activitat i d'ocupació en el subsector habitatge.
  
Per a la consecució d'aquestes finalitats, la citada disposició introdueix diferents modificacions en aspectes relatius al finançament qualificat estatal fins ara vigent:
  
· Fixació d'un preu bàsic de referència a àmbit nacional, que permetrà a les comunitats autònomes establir, dins d'unes bandes de fluctuació, els preus de venda per a les actuacions protegides, en la línia de les modificacions ja introduïdes pel Decret 113/96 a la Comunitat Valenciana, la qual cosa, sens dubte, permetrà un marc més flexible per a la fixació més realista del preu dels habitatges.
  
· La modificació del sistema de còmput d'ingressos familiars dels destinataris de les ajudes, en funció del preu dels habitatges i dels criteris que puguen establir les comunitats autònomes.
  
La millora del sistema de finançament per a l'accés a l'habitatge, i que consisteix en el subsidi d'un percentatge de la quota del préstec que han de pagar els adquirents i un reforçament específic de la dita ajuda en el cas del primer accés a l'habitatge i a les situacions concretes com joves, minusvalideses o famílies nombroses.
  
· La possibilitat d'incloure en el pla, sempre que es tinguen en compte certs requisits, els habitatges protegits així declarats o qualificats per les comunitats autònomes segons la normativa específica d'aquestes, això permet una regulació més flexible que la existent fins ara per als habitatges de protecció oficial.
  
· Un marc més clar, quant a les ajudes a la rehabilitació, que possibilita la concessió de les ajudes en la rehabilitació dels edificis per les comunitats de propietaris i la promoció integral de la rehabilitació d'edificis d'habitatges per a destinar-los a venda o arrendament.
  
Per la seua banda, la Generalitat Valenciana, tenint en compte les competències que en matèria d'habitatge té atribuïdes, considera com a objectius prioritaris per al Pla d'Habitatge 1998/2001, els següents:
  
· Concedir ajudes, per a millorar l'accessibilitat a l'habitatge, a les famílies que més ho necessiten, en funció de les seues condicions socioeconòmiques, i, especialment, aquells que accedeixen per primera vegada a l'habitatge.
  
· Prestar especial atenció a col·lectius amb baixos recursos econòmics necessitats d'habitatge.
  
· Possibilitar l'existència d'ajudes per a l'accés a l'habitatge usat, amb el fi d'aprofitar el parc residencial existent.
  
· Incentivar les actuacions de rehabilitació, atenent, de forma prioritària, les zones de les nostres ciutats amb majors problemes de degradació, les condicions socioeconòmiques dels residents i les situacions sobrevingudes com les derivades de patologies estructurals i la utilització del ciment aluminós.
  
· Fomentar la rehabilitació integral d'edificis per a destinar-los a venda o arrendament com a forma d'aprofitar igualment el parc residencial existent.
  
L'articulació d'aquests objectius es desenvolupa mitjançant el aquest decret, que regula les condicions i els requisits per a l'accés a les ajudes a càrrec dels pressupostos de la Generalitat Valenciana i el reconeixement del finançament qualificat establit pel Reial Decret 1.186/98, amb els criteris següents:
  
1. Concedir ajudes per a l'accés a l'habitatge en funció de les característiques socioeconòmiques dels beneficiaris, i atendre, de manera especial, els joves i aquelles persones que accedeixen per primera vegada a l'habitatge, i especialment els col·lectius amb menors nivells d'ingressos i amb un tractament homogeni de les ajudes, amb independència del tipus d'habitatge a què decideixen optar.
  
2. Regular i fomentar les actuacions específiques d'habitatge per a determinats col·lectius amb baixos recursos econòmics necessitats d'habitatge, ja siga en lloguer o en règim de compravenda:
  
2.1. S'incentiva el programa d'habitatges de protecció oficial en règim especial, dirigits als col·lectius amb ingressos inferiors a 2,5 milions de pessetes, reforçant els mecanismes de control i els criteris d'adjudicació d'aquests habitatges als dits col·lectius.
  
2.2. Igualment es fa una aposta important pels programes de lloguer:
  
2.2.a. Programa de lloguer-jove: habitatges, fins a 70 m², en lloguer a 25 anys destinats a joves que tinguen subvencions al promotor.
  
2.2.b. Habitatges d'integració social. Habitatges en lloguer destinats a col·lectius amb baixos recursos econòmics, amb dues modalitats:
  
2.2.b.1. El programa d'integració social: són habitatges que es destinen a lloguer durant 25 anys i tenen subvencions al promotor i als arrendataris, que, en funció del nivell d'ingressos d'aquests últims, poden arribar fins al 75% del preu de renda de l'habitatge.
  
2.2.b.2. Cofinançament d'habitatges de promoció pública per a integració social: s'estableix la possibilitat d'adquirir habitatges ja construïts per a destinar-los a arrendament a col·lectius amb baixos recursos econòmics, i subvencionar l'adquisició d'aquests, amb determinades condicions.
  
3. Regular la nova configuració de les actuacions protegides que estableix el Reial Decret 1.186/98, pel qual s'ajusten els preus a la realitat del mercat immobiliari, cosa que farà possible una distribució territorialitzada de les dites actuacions.
  
És especialment ressenyable la nova configuració de les actuacions protegides, amb l'eliminació del supòsit d'habitatges de protecció oficial de règim general i l'aparició de la figura d'habitatges de nova construcció subjectes a règims de protecció pública, dins de la qual s'engloben els habitatges de protecció oficial de règim especial, qualificats a l'empara del Reial Decret Llei 31/78, per a aquells destinataris, els ingressos dels quals no excedesquen de 2,5 milions de pessetes, i els habitatges protegits pròpiament dits, que constitueixen una de les principals innovacions per al Pla d'Habitatge 1998/2001 a la Comunitat Valenciana, acollits al Reial Decret 1.186/98, al aquest decret i a les altres disposicions que els regulen en el futur, i fora ja de l'àmbit d'aplicació del Reial Decret Llei 31/78.
  
En relació amb aquest règim d'habitatges protegits, i a fi que no es produesca un buit legal, la disposició addicional setena estableix que, mentre la Generalitat Valenciana no regule la normativa específica per a aquests, els serà aplicable el Reial Decret 3.148/78, de 10 de novembre, i la resta de disposicions que regulen els habitatges de protecció oficial.
  
4. Dirigir una part de les ajudes per a l'accés a l'habitatge del mercat secundari o usat i amb les mateixes condicions d'ajudes que per als habitatges de nova construcció.
  
5. Fomentar les actuacions de rehabilitació d'edificis i habitatges en funció de les condicions socioeconòmiques dels beneficiaris, de les característiques de les actuacions i de l'àmbit on es porten a cap, especialment en àrees de rehabilitació.
  
6. Fomentar la promoció de la rehabilitació d'edificis complets per a la seua venda o arrendament, i fer possible l'eixida al mercat dels habitatges així rehabilitats amb ajudes a l'accés als seus compradors.
  
7. Reforçar les ajudes per a la rehabilitació derivada de patologies estructurals i, especialment, les del ciment aluminós, i millorar substancialment, en aquest cas, el finançament necessari per a cobrir els costos derivats dels projectes, els estudis de diagnòstic i les mesures de seguretat adoptades.
  
El decret està estructurat en vuit capítols, amb les corresponents seccions, setze disposicions addicionals, vuit disposicions transitòries, una derogatòria i dos finals.
  
Finalment, en les disposicions addicionals es preveuen una sèrie de mesures que, encara que no són específicament de finançament qualificat, afecten la regulació de les actuacions protegides i són necessàries per a l'aplicació eficaç d'aquest decret; i en les disposicions transitòries s'aborda la manera de solucionar totes les situacions derivades del pla d'habitatge anterior.
  
En l'elaboració del aquest decret s'ha donat audiència a la Federació d'Associació de Veïns de la Comunitat Valenciana, a la Federació Valenciana de Municipis i Províncies, a la Federación Valenciana de Empresarios de la Construcción, a la Unió de Consumidors de la Comunitat Valenciana, a la Federació de Consumidors i Usuaris de la Comunitat Valenciana, a la Asociación Provincial de Empresarios de la Edificación y Albañilería, a la Asociación Provincial de Constructores y Promotores de Valencia, a la Asociación de Promotores de Alicante, a la Federación de Constructores de Alicante, a la Asociación Provincial de Empresas de la Construcción de Castellón, a la Asociación Técnico Empresarial de la Construcción, a l'Associació Espanyola de Promotors Públics d'Habitatge i el Sòl, al Colegio Oficial de Arquitectos de la Comunidad Valenciana, al Colegio Oficial de Aparejadores y Arquitectos Técnicos de la Comunidad Valenciana, a l'Institut Valencià de l'Habitatge, al Colegio Oficial de Agentes de la Propiedad Immobiliaria, a la Asociación Valenciana de Consumidores y Usuarios, al Colegio Notarial y al Colegio Nacional de Registradores de la Propiedad, al Colegio de Abogados, a la Asociación de Familias Numerosas, a la Direcció General de l'Habitatge, l'Arquitectura i l'Urbanisme del Ministeri de Foment, a la Direcció General de la Dona i a la Direcció General de Família i Adopcions de la Generalitat Valenciana.
  
En virtut d'això, a proposta del conseller d'Obres Públiques, Urbanisme i Transports, després de la deliberació prèvia del Govern Valencià, en la reunió del dia 20 d'octubre de 1998,
  
Decrete
  
CAPÍTOL I
  
Disposicions generals
  
Article 1. Objecte
  
És objecte del aquest decret la regulació dels criteris i els requisits per a l'accés a les ajudes públiques, en les actuacions protegides en matèria d'habitatge i sòl, a càrrec dels pressupostos de la Generalitat Valenciana, així com el desenvolupament, la gestió i el reconeixement del finançament qualificat, establit pel Reial Decret 1.186/98, de 12 de juny, per al període 1998/2001.
  
Article 2. Actuacions protegides
  
Es consideren actuacions protegides en matèria d'habitatge i sòl, a l'efecte tant de les ajudes previstes en aquest decret com de les establides pel Reial Decret 1.186/98, de 12 de juny, aquelles que siguen qualificades com a tals per la Generalitat Valenciana, i donen lloc a la concessió d'ajudes als seus promotors, adquirents, adjudicataris i arrendataris per part de l'administració pública.
  
Tindran la consideració d'actuacions protegides:
  
I. Els habitatges de nova construcció subjectes a règims de protecció pública
  
a) La promoció per a cessió en arrendament, venda o ús propi, així com l'adquisició d'habitatges de nova construcció subjectes a règims de protecció pública, no qualificats de promoció pública.
  
b) La promoció d'allotjaments destinats a arrendaments o d'altres maneres d'explotació justificades per raons socials i d'habitatges per a universitaris.
  
II. L'adquisició d'habitatges ja construïts
  
c) L'adquisició d'habitatges ja construïts subjectes a règims de protecció pública, d'habitatges de protecció oficial en segona transmissió o en posteriors, d'habitatges lliures usats, d'habitatges de nova construcció amb dos anys d'antiguitat o de les derivades d'actuacions de rehabilitació integral d'edificis.
  
d) L'adquisició d'habitatges ja construïts per a qualificar-los de promoció pública amb destinació a arrendament.
  
III. La rehabilitació d'àrees, edificis, habitatges i equipaments
  
e) La rehabilitació d'àrees urbanes, d'edificis i habitatges, amb les condicions que es determinen en cada cas.
  
La rehabilitació d'equipaments de caràcter social, cultural i educatiu, i l'adequació d'equipament comunitari primari, en àrees de rehabilitació.
  
La rehabilitació d'edificis, d'edificis i habitatges en el medi rural, d'edificis catalogats i d'habitatges de promoció pública.
  
La rehabilitació d'edificis amb patologies estructurals, especialment els afectats per l'ús de ciment aluminós.
  
f) La promoció per a la rehabilitació integral d'edificis per a la seua destinació a habitatges en venda o arrendament amb les condicions que s'estableixen.
  
IV. Les actuacions en matèria de sòl
  
g) La urbanització de sòl per a la immediata edificació, i s'hi inclou, si és procedent, l'adquisició onerosa prèvia d'aquest.
  
h) L'adquisició onerosa de sòl per a formació de patrimonis públics dependents de qualsevol administració pública.
  
V. Habitatge sostenible
  
Podran, així mateix, acollir-se al finançament qualificat aquells habitatges que constituesquen experiències pilot en ordre al foment de l'habitatge sostenible, és a dir, compatible amb els requisits econòmics i de conservació del medi ambient; mitjançant l'aplicació de tècniques de construcció que suposen un menor ús de materials, en particular de materials contaminants, un major estalvi energètic i de consum d'aigua, i s'hi inclou el disseny d'habitatges adequats a les condicions bioclimàtiques de la zona en què s'ubiquen.
  
VI. Actuacions no protegides
  
No es considerarà actuació protegida la promoció, encara que siga per a ús propi, i l'adquisició d'habitatges unifamiliars aïllats, tant de protecció pública de nova construcció com ja construïts, llevat que els dits habitatges estiguen ubicats en municipis rurals i, a més, en un context urbà on predomine aquesta tipologia.
  
 Als efectes establits en aquest decret, es consideren municipis rurals aquells la població dels quals no excedeix dels 2.000 habitants.
  
Article 3. Promotors de les actuacions protegides
  
Podran ser promotors de les actuacions protegides les persones físiques o jurídiques, públiques o privades.
  
Les referències que en aquest decret i en el Reial Decret 1.186/98 s'efectuen als promotors per a ús propi s'aplicaran, exclusivament, a les persones físiques individualment considerades o agrupades en cooperatives o en comunitats de propietaris.
  
A l'efecte d'aquest decret i del Reial Decret 1.186/98 s'entendrà per adjudicataris els socis de cooperatives o els membres de comunitats de propietaris, a partir del moment en què s'adjudica la propietat d'un habitatge individualitzat.
  
En les actuacions de rehabilitació d'edificis i habitatges, podran ser promotors tant els seus propietaris com els inquilins o els usuaris per qualsevol títol dels habitatges quan, segons la legislació aplicable, aquests últims puguen realitzar les obres protegides.
  
Article 4. Habitatges de nova construcció subjectes a règims de protecció pública
  
1. Definició
  
S'entén per habitatges de nova construcció subjectes a règims de protecció pública els que, destinats a domicili habitual i permanent, tinguen una superfície útil màxima de 90 m², complisquen els requisits establits en les disposicions que els són d'aplicació i siguen qualificats com a tals per la Generalitat Valenciana, a través de l'ens o dels ens públics, als quals s'atribueix aquesta competència, i els seus destinataris tinguen uns ingressos familiars que no excedisquen de 5,5 milions de pessetes.
  
2. Règims d'habitatges de nova construcció subjectes a protecció pública
  
Els habitatges de nova construcció subjectes a protecció pública s'acolliran a algun dels règims següents:
  
a) VPORE. Habitatges de protecció oficial de règim especial qualificat a l'empara del Reial Decret Llei 31/78 i la normativa de desenvolupament. La qualificació significa el reconeixement, per a aquells destinataris els ingressos dels quals no excedisquen de 2,5 milions de pessetes i amb les condicions establides en la present normativa, del dret a optar al finançament qualificat per a la promoció en venda i per a l'adquisició o l'adjudicació dels habitatges.
  
b) VP. Habitatges protegits qualificats com a tals per la Generalitat Valenciana a l'empara del aquest decret, del Reial Decret 1.186/98 i la resta de disposicions que els regulen. La qualificació comporta el reconeixement per a destinataris, els ingressos del qual no excedisquen de 5,5 milions de pessetes i amb les condicions establides en la present normativa, del dret a optar al finançament qualificat per a la promoció en venda i arrendament, i per a l'adquisició, l'adjudicació o l'ús en arrendament dels habitatges objecte d'aquest apartat.
  
3. Requisits per a accedir als habitatges de nova construcció de protecció pública
  
a) Que els adquirents, els adjudicataris, els promotors per a ús propi i arrendatari, no siguen titulars del ple domini o d'un dret real d'ús o gaudi sobre algun altre habitatge subjecte a règim de protecció pública, de protecció oficial, o que haja gaudit d'ajudes públiques per a l'accés a aquesta, en la mateixa localitat.
  
b) Que els adquirents, els adjudicataris i els promotors per a ús propi o arrendatari dels habitatges, tinguen ingressos ponderats que no superen 5,5 milions de pessetes, excepte en el cas d'habitatges de protecció oficial en règim especial, que no podran excedir de 2,5 milions de pessetes.
  
c) Que els habitatges es destinen a residència habitual i permanent i que siguen ocupats dins dels terminis establits en la normativa vigent i, en tot cas, en els tres mesos següents a la seua entrega, excepte pròrroga justificada per raons de tipus laboral o familiar, que haurà de ser autoritzada per l'administració competent.
  
4. No obstant això, en els supòsits d'habitatges de protecció oficial de règim especials i habitatges protegits d'integració social, la Direcció General d'Arquitectura i Habitatge podrà, analitzades les circumstàncies del cas, exceptuar les anteriors restriccions quan, sent titular d'un altre habitatge, es trobara en alguna de les següents circumstàncies: reallotjaments urbanístics, habitatge mancat de condicions mínimes d'habitabilitat o inadequació de la superfície de l'habitatge a la composició familiar.
  
 Només a l'efecte d'allò que s'ha disposat en aquest decret, s'entendrà que hi ha inadequació quan la superfície útil de l'habitatge, en metres quadrats, no excedesca de multiplicar per deu el nombre de membres de la unitat familiar.
  
Article 5. Adquisició protegida d'altres habitatges ja construïts
  
1. Es considerarà adquisició protegida d'altres habitatges ja construïts, la que té lloc a títol onerós en els supòsits següents:
  
a) Quan es tracte d'adquisició d'habitatge en segona transmissió o posterior en les condicions que s'hi estableixen.
  
b) Quan la transmissió afecte habitatges subjectes a règims de protecció públics i habitatges de protecció oficial que s'hagueren destinat a arrendament i es realitze transcorreguts, almenys, 5 anys des de la qualificació definitiva, llevat que la normativa per la qual es regí el finançament qualificat de l'habitatge exigira un termini superior.
  
c) Quan, tractant-se d'habitatges lliures de nova construcció, hagen transcorregut dos anys, com a mínim, des de la data del certificat final de l'obra, expedit pel tècnic competent, fins a la data de l'adquisició.
  
d) Quan es tracte d'habitatges lliures resultants de les actuacions de rehabilitació d'edificis, a què es refereix l'article 34 del Reial Decret 1.186/98, amb adquisició de l'edifici rehabilitat o sense.
  
2. La superfície útil màxima dels habitatges a què es refereix aquest article no podrà excedir de 120 m² útils, excepte quan es tracte de famílies de 6 membres o més, en aquest cas serà aplicable allò que s'ha disposat en l'article 16 d'aquest decret.
  
Per a la determinació de la superfície útil d'aquests habitatges s'aplicaran les normes que regulen els habitatges protegits i, en particular, la normativa d'habitabilitat i disseny dels habitatges vigents a la Comunitat Valenciana.
  
3. A l'efecte tant de la consideració d'adquisició protegida d'altres habitatges ja construïts com del reconeixement del finançament qualificat, el preu de venda d'aquests habitatges no podrà excedir del que li corresponga en funció de la zona, segons l'article 12 d'aquest decret, multiplicat per la seua superfície útil, amb el límit de 90 m², i amb les excepcions previstes per al cas de famílies de 6 membres o més, regulat en l'article 16 d'aquest decret.
  
4. Per a poder sol·licitar el finançament qualificat per a l'adquisició protegida d'altres habitatges ja construïts s'haurà de complir que, entre la celebració del contracte d'opció de compra, compravenda o escriptura i la sol·licitud de visat d'aquest, no hagen transcorregut més de dos mesos.
  
5. El termini per a poder sol·licitar el préstec qualificat davant de les entitats de crèdit, en les condicions establides per la vigent normativa, serà de sis mesos des de l'atorgament del visat del contracte.
  
Així mateix, el visat de contracte tindrà un període de validesa de 12 mesos des de la seua concessió. Transcorregut aquest termini sense que s'haja acreditat la disposició del préstec qualificat ni s'hagen sol·licitat les subvencions personals, es produirà la caducitat automàtica del dit visat sense que siga necessari notificar aquella, llevat que, per raons justificades, s'haja sol·licitat la pròrroga.
  
Article 6. Finançament qualificat
  
El finançament qualificat adoptarà qualsevol de les modalitats següents:
  
1. Préstecs qualificats concedits per les entitats de crèdit públiques i privades, en l'àmbit dels convenis subscrits pel Ministeri de Foment i en les condicions establides pel Reial Decret 1.186/98 i tantes disposicions o tants acords com el desenvolupen.
  
2. Ajudes econòmicques directes:
  
a) A càrrec dels pressupostos de l'estat:
  
· Subsidi dels préstecs qualificats.
  
· Subvencions a fons perdut.
  
b) A càrrec dels pressupostos de la Generalitat Valenciana:
  
· Subvencions a fons perdut.
  
3. Qualsevol altra que es puga establir durant el període 1998/2001 en matèria d'habitatge i sòl.
  
Article 7. Limitacions pressupostàries
  
La concessió del finançament qualificat a què es refereix l'article anterior, quedarà limitat per l'esgotament dels recursos financers destinats a la mencionada concessió.
  
En aquest sentit, el nombre d'actuacions protegides reconegudes per la Generalitat Valenciana a càrrec del Ministeri de Foment, s'adequarà als objectius previstos en el conveni marc subscrit entre la Generalitat Valenciana i el Ministeri de Foment sobre actuacions d'habitatge i sòl per al període 1998/2001.
  
D'altra banda, el nombre de les ajudes a càrrec dels pressupostos de la Generalitat Valenciana, s'ajustarà a l'import establit per aquests per al període 1998-2001 i al compliment dels requisits exigits per la normativa, per una quantia global estimada de trenta-nou mil dos-cents milions de pessetes, a càrrec del programa pressupostari 431.1., de la Conselleria d'Obres Públiques, Urbanisme i Transports.
  
A aquest efecte, el conseller d'Obres Públiques, Urbanisme i Transports dictarà les ordres que garantisquen el compliment d'aquest punt.
  
Article 8. Requisits per a accedir al finançament qualificat
  
1. Condicions generals
  
A més de les condicions exigides, si és procedent, per a l'accés als habitatges, i amb l'excepció dels supòsits de rehabilitació, per a optar al finançament qualificat s'hauran de complir, en el moment de la sol·licitud de les ajudes, els requisits següents:
  
a) Que els adquirents, els adjudicataris, els promotors per a ús propi i arrendatari no siguen titulars del ple domini o d'un dret real d'ús o gaudi de cap altre habitatge de protecció pública, de protecció oficial, o per la qual s'hagen obtingut ajudes per a accedir a aquesta, ni, en qualsevol cas, sobre un habitatge lliure en la mateixa localitat en què se situa l'habitatge objecte de l'actuació protegida, quan el valor cadastral del dit habitatge excedesca del 40% del preu d'aquell, si la revisió del dit valor s'haguera produït posteriorment a 1989, o del 20% si la revisió haguera tingut lloc anteriorment.
  
b) Els ingressos familiars dels adquirents, els adjudicataris, els promotors per a ús propi i arrendatari no podran excedir de 5,5 milions de pessetes per a accedir al préstec qualificat, de 4,5 milions de pessetes per a ser beneficiaris de subsidis de préstecs i de 3,5 milions de pessetes per a poder obtindre subvencions personals, tant del Ministeri de Foment com de la Generalitat Valenciana.
  
c) Que els habitatges es destinen a residència habitual i permanent i siguen ocupats dins dels terminis establits en la normativa vigent i, en tot cas, en els tres mesos següents a la seua entrega, excepte pròrroga justificada per raons de tipus laboral o familiar, que haurà de ser autoritzada per l'administració competent.
  
2. Condicions de primer accés
  
2.1. En qualsevol cas, es considerarà primer accés quan, reunits els requisits exigits en l'apartat 1 d'aquest article, no s'haja sigut mai titular d'un altre habitatge, tant de protecció oficial com de protecció pública o lliure, o que, si ho és, no es dispose del dret d'ús o gaudi d'aquesta, amb les condicions següents:
  
a) Quan es tracte d'ajudes a càrrec dels pressupostos del Ministeri de Foment, per a obtindre els beneficis del primer accés, la superfície de l'habitatge no podrà excedir de 70 m² útils, llevat que s'ocupe per una unitat familiar composta per quatre membres o més; en aquest cas, el límit de superfície serà 90 m² útils.
  
b) Quan es tracte d'ajudes a càrrec dels pressupostos de la Generalitat Valenciana, no es tindrà en compte el límit dels 70 m² útils, però només podran optar a aquestes aquells, els ingressos familiars anuals dels quals no excedisquen de 3,5 milions de pessetes.
  
2.2. No podran obtindre els beneficis de primer accés aquells titulars d'un habitatge quan la falta de disposició del dret d'ús o gaudi es dega a la seua cessió en arrendament o en precari a tercers, llevat que es justifique que es tracta d'un arrendament acollit a la Llei 40/64, d'11 de juny, d'Arrendaments Urbans, subjecte a pròrroga forçosa
  
2.3. Persones separades.
  
S'assimilen al primer accés les persones separades judicialment, divorciades o amb nul·litat matrimonial, encara que anteriorment hagueren sigut titulars d'un altre habitatge, quan la titularitat d'aquesta haja sigut adjudicada a l'altre cònjuge, si és procedent, per sentència judicial.
  
3. Acreditació del préstec qualificat
  
3.1. Habitatges de nova construcció de protecció pública.
  
Serà condició necessària per a obtindre el visat de contracte i sol·licitar les ajudes econòmiques directes, acreditar la disposició del préstec qualificat a la promoció.
  
3.2. Préstec directe a l'adquirent.
  
Als habitatges de nova construcció de protecció pública amb préstec directe a l'adquirent i en l'adquisició d'habitatges ja construïts, la disposició del préstec qualificat s'acreditarà en el moment de sol·licitar el reconeixement de les subvencions. No obstant això, per a obtindre el visat del contracte, s'haurà de fer menció en el contracte o l'escriptura que l'obtenció del citat préstec és obligació exclusiva de l'adquirent.
  
3.3. Famílies de sis membres o més.
  
S'exceptua d'allò que s'ha disposat en el paràgraf anterior el supòsit previst en l'article 17.7.8.P d'aquest decret, per a habitatges ja construïts.
  
4. Obligacions davant de l'administració
  
En tot cas, per a procedir a la resolució per la qual es concedeixen les subvencions, s'haurà d'acreditar en el moment de la seua sol·licitud estar al corrent de les obligacions tributàries i davant de la Seguretat Social.
  
5. Joves
  
 Als efectes de les ajudes previstes en aquest decret, es consideren joves les persones que, en el moment de la sol·licitud del finançament qualificat, tinguen una edat compresa entre 18 i 30 anys, ambdós inclusivament.
  
Així mateix, per a obtindre les dites ajudes, serà necessari que els restants membres de la unitat familiar tampoc no hagen complit els 31 anys.
  
S'assimilen al supòsit de joves els menors de 18 anys emancipats legalment, sempre que els seus ingressos s'acrediten independentment de la unitat familiar.
  
Article 9. Facultat d'inspecció
  
1. La direcció general i els serveis territorials competents en matèria d'habitatge, en la forma que es determine, tindran facultats d'inspecció sobre les actuacions protegides, amb el fi d'assegurar el compliment dels requisits establits i els compromisos dels beneficiaris de les dites actuacions. Aquestes facultats tindran en compte actuacions de col·laboració, si és procedent, amb altres administracions i registres públics, en particular amb l'Agència Estatal Tributària, els Centres de Gestió Cadastral, el Col·legi de Notaris i el Registre de la Propietat.
  
2. Quan els òrgans indicats detecten l'incompliment dels requisits per a la concessió del finançament qualificat, després de la instrucció prèvia del corresponent procediment administratiu, podran resoldre la devolució de les ajudes concedides, incrementades amb els interessos legals corresponents des de la data de la seua percepció, si és procedent, sense perjudici de la imposició de les sancions administratives que hi haja lloc i la remissió del tant de culpa a la jurisdicció ordinària.
  
3. Competeix a la Direcció General d'Arquitectura i Habitatge la instrucció i la resolució dels expedients derivats de l'aplicació del paràgraf anterior i el seu trasllat a la Conselleria d'Economia, Hisenda i Administració Pública, als efectes oportuns.
  
Article 10. Acreditació d'ingressos. Ingressos mínims
  
1. Acreditació d'ingressos
  
L'acreditació dels ingressos familiars per a poder optar al finançament qualificat es realitzarà en funció de la quantia corregida, segons s'estableix en l'article 13 d'aquest decret, de la base o les bases imposables, en milions de pessetes, que resulten resultant de l'aplicació de la normativa reguladora de l'Impost sobre la Renda de les Persones Físiques, corresponent al període impositiu immediatament anterior, amb termini de presentació vençut, a la sol·licitud de finançament qualificat, presentada per cadascun dels membres de la unitat familiar. A l'efecte, es tindrà en compte l'import declarat o comprovat per l'administració tributària, i s'inclouen, si és procedent, les declaracions complementàries.
  
Quan es tracte de promotors per a ús propi agrupats en cooperatives o en comunitats de propietaris, el sol·licitant individual haurà d'acreditar de nou els seus ingressos, en la forma establida en aquest apartat, en sol·licitar el subsidi del préstec que li corresponga directament o per subrogació en l'obtingut per la cooperativa o comunitat de propietaris.
  
2. Autorització a l'administració
  
La sol·licitud de finançament qualificat implicarà l'autorització perquè l'administració pública competent puga sol·licitar la informació de caràcter tributari o econòmic que fóra legalment pertinent, en el marc de la col·laboració que s'establesca amb l'Agència Estatal d'Administració Tributària o amb altres administracions públiques. En la mesura en què, a través de dita marc de col·laboració, l'òrgan competent de l'administració autonòmica puga disposar de les dites informacions, no s'exigirà a la interessada l'aportació individual de certificats expedits per l'Agència Estatal d'Administració Tributària, ni la presentació, en original, còpia o certificat, de les seues declaracions tributàries.
  
3. Unitat familiar
  
A l'efecte d'aquest decret, s'entén per ingressos familiars els corresponents a la unitat familiar, tal com resulta definida per les normes reguladores de l'Impost sobre la Renda de les Persones Físiques.
  
Les referències a la unitat familiar, a l'efecte d'ingressos, es fan extensives a les persones que no estiguen integrades en cap unitat familiar.
  
4. Ingressos mínims
  
Quan, a través de la documentació aportada pels sol·licitants, s'observen uns ingressos desproporcionats per la seua baixa quantia, i, fins i tot, nul·la, en relació amb el preu d'adquisició de l'habitatge, es podrà portar a cap, d'acord amb allò que s'ha disposat en l'article 80.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'obertura d'un període d'aprovació perquè l'interessat justifique la procedència i l'import dels ingressos per a l'adquisició o la rehabilitació de l'habitatge.
  
A aquest efecte, s'entendrà que hi ha desproporció quan el nivell d'ingressos familiars siga inferior a una dotzena part del preu total de l'habitatge i del garatge i/o dels annexos vinculats, o del pressupost protegit en el cas de rehabilitació.
  
En qualsevol cas, si no resultaren suficientment acreditats els ingressos o existiren fundats dubtes sobre la veracitat de les dades aportades, l'administració competent ho resoldrà denegant les ajudes sol·licitades.
  
Article 11. Zones geogràfiques
  
1. Amb l'objecte d'adequar els preus màxims de venda dels habitatges protegits, s'estableixen diferents zones a les quals s'adscriuran els municipis de la Comunitat Valenciana, tenint en compte, especialment, la situació del mercat immobiliari residencial, la grandària de la població i la seua situació en el context territorial urbà.
  
Les zones que s'estableixen són les següents:
  
Zona 0-A: Municipi de València, Alacant i Castelló.
  
Zona 0-B: Municipi d'Elx i els municipis de les àrees urbanes d'influència de València, Alacant i Castelló que s'hi indiquen.
  
Zona 1: Municipis principalment de més de 50.000 habitants i uns altres que s'hi indiquen.
  
Zona 2: Municipis principalment d'entre 20.000 i 50.000 habitants i uns altres que s'hi indiquen.
  
Zona 3: La resta de municipis entre 20.000 i 50.000 habitants i uns altres.
  
Zona 4: Municipis de menys de 20.000 habitants que s'hi indiquen i uns altres.
  
Zona 5: La resta de municipis de la Comunitat Valenciana.
  
Mitjançant l'annex a aquest decret s'indiquen els municipis adscrits a cada zona.
  
2. Per ordre del conseller d'Obres Públiques, Urbanisme i Transports es podrà modificar l'adscripció dels municipis a les zones establides en el punt anterior.
  
Article 12. Mòduls de venda i rehabilitació. Preus màxims
  
1. Mòdul de venda d'habitatges de protecció pública i adquisició d'habitatges ja construïts
  
D'acord amb l'article 8 del Reial Decret 1.186/1998, s'estableix un preu bàsic per metre quadrat de superfície útil, a partir del qual es fixaran els preus màxims de venda, adjudicació i renda dels habitatges protegits. A l'efecte de la regulació que s'estableix en aquest decret, es considera mòdul de venda per metre quadrat de superfície útil, el resultat de multiplicar el preu bàsic citat, determinat en la disposició addicional segona del Reial Decret 1.186/98, i amb les actualitzacions d'aquest que, si és procedent, corresponguen, aplicable en el moment de la qualificació provisional d'habitatges de nova construcció subjectes a règims de protecció pública o en el de la data en què es porte a cap la compravenda en els supòsits d'adquisició d'habitatge ja construït, pel valor del coeficient de zona que corresponga, determinat en la taula següent:
  
El preu màxim de venda o adjudicació serà el resultat de multiplicar el mòdul de venda per la superfície útil de l'habitatge, i el 60% d'aquest per la superfície útil computable en cas de garatge i annexos, d'acord amb les condicions i les limitacions establides pel Reial Decret 1.186/1998.
  
El límit establit per al preu màxim de venda serà aplicable com a preu màxim d'adjudicació en el cas de promocions per a ús propi, o com a valor de l'edificació sumat al del sòl en cas de promoció individual per a ús propi.
  
Conseqüentment, les referències que d'ara endavant es fan en aquest decret respecte al preu de venda s'ha d'entendre, si és procedent, referides al preu d'adjudicació o del valor d'edificació i sòl.
  
2. Mòdul de rehabilitació
  
A l'efecte de la determinació del pressupost protegit de rehabilitació, es considera com a mòdul de rehabilitació el resultat de multiplicar el preu bàsic establit en l'article 8 del Reial Decret 1.186/98, de 12 de juny, determinat en la disposició addicional segona d'aquest, i amb les actualitzacions que si és procedent corresponguen, aplicable en el moment de la qualificació provisional, pel valor del coeficient de zona que corresponga, determinat en la taula següent:
  
Valor del coeficient de zona
  
Rehabilitació
  
 Zona 2-Q 7,15
  
 Zona 2-N 9,15
  
 Zona 1 1,15
  
 Zona 2 1,08
  
 Zona 3 1,02
  
 Zona 4 0,96
  
 Zona 5 0,90
  
El pressupost protegit de les actuacions de rehabilitació serà el resultat de multiplicar el mòdul de rehabilitació per la superfície útil computable, amb els límits establits en els articles 49 i 50 d'aquest decret.
  
3. Per ordre del conseller d'Obres Públiques, Urbanisme i Transports es podran modificar els valors dels coeficients de zona que regulen els preus de venda i el pressupost protegit de rehabilitació.
  
Article 13. Ingressos familiars
  
La determinació dels ingressos familiars per a accedir al finançament qualificat s'efectuarà en funció de la quantia corregida de la base o les bases imposables, en milions de pessetes, i que resulta de l'aplicació de la normativa reguladora de l'Impost sobre la Renda de les Persones Físiques, que correspon al període impositiu immediatament anterior, amb termini de presentació vençut, a la sol·licitud de finançament qualificat, presentada per cadascun dels membres de la unitat familiar.
  
A aquest efecte, l'article 14 del Reial Decret 1.186/1998 estableix dos coeficients correctors, T i V, de la base o les bases imposables.
  
IF = BI x T x V
  
I és:
  
IF = Ingressos familiars.
  
BI = Base o bases imposables de la unitat familiar.
  
T = Coeficient multiplicador corrector definit com la relació existent, en el moment de la sol·licitud del finançament qualificat corresponent a l'actuació protegida, entre el preu bàsic per metre quadrat de superfície útil a què es refereix l'article 8 del Real Decret 1.186/1998 i el preu màxim de venda per metre quadrat de superfície útil, establit en l'article anterior amb caràcter general per als habitatges protegits, vigent en la localitat en què s'ubique l'habitatge objecte de l'actuació protegida, i s'hi excloen, si és procedent, els percentatges d'increment sobre els preus màxims de venda a què es refereix l'article 16.1.C del Reial Decret 1.186/98. La dita relació no s'aplicarà si és superior a la unitat.
  
Els valors corresponents al coeficient T, en funció de les distintes zones, són els següents:
  
Valors de T
  
 Zona 6-B 9,87
  
 Zona 8-Q 9,87
  
 Zona 1 0,87
  
 Zona 2 0,93
  
 Zona 3 0,98
  
 Zona 4 1,00
  
 Zona 5 1,00
  
V = Coeficient multiplicador corrector que, per a la Comunitat Valenciana, s'estableix en funció de la zona on estiguen situats els habitatges i el nombre de membres de la unitat familiar. El dit coeficient que, segons l'article 14.3 del Reial Decret 1.186/98, de 12 de juny, oscil·la entre 0,83 i 1,20 es determina de la forma següent:
  
V = z x f I és: z = valor de la zona
  
f = funció de la composició de la unitat familiar.
  
Valors de z
  
 Zona 2-T 4.86
  
 Zona 9-A 2.90
  
 Zona 1 0.94
  
 Zona 2 0.98
  
 Zona 3 1.02
  
 Zona 4 1.06
  
 Zona 5 1.10
  
Valors de f
  
 1 membre 1,15
  
 2 membres 1,10
  
 3 membres 1,00
  
 4 membres 0,95
  
 5 membres 0,90
  
 6 membres 0,85
  
El coeficient V i el producte V x T adopten els valors següents:
  
Article 14. Limitacions a l'ús i cessió
  
1. Deixant fora de perill les excepcions que per a supòsits de rehabilitació preveu el aquest decret, els habitatges promoguts o rehabilitats per a ús propi i els adquirits o els llogats, acollits a allò que s'ha disposat en el aquest decret, es destinaran a residència habitual i permanent del propietari o, si és procedent, de l'inquilí, i hauran de ser ocupats per aquests dins dels terminis establits en la normativa aplicable.
  
2. Així mateix, amb les excepcions previstes per a rehabilitació, els habitatges per als quals s'haja obtingut finançament qualificat no podran ser objecte de cessió intervius, per cap títol, durant el termini de cinc anys des de la formalització del préstec, sense cancel·lar-lo i demanar autorització dels serveis territorials d'Arquitectura i Habitatge, després del reintegrament previ de les ajudes econòmiques directes rebudes a l'administració o les administracions concedents en cada cas, incrementades amb els interessos legals produïts des del moment de la seua percepció.
  
3. En el cas de segones transmissions i posteriors dels habitatges, el preu total de venda complirà allò que s'ha establit en l'article 12.3 del Reial Decret 1.186/98.
  
4. Igualment, l'obtenció de finançament qualificat per a la promoció d'habitatges en arrendament, suposarà la vinculació d'aquests al dit règim d'ús durant un període de 10 o 25 anys, segons siga la durada contractada del període d'amortització del préstec. El canvi d'ús anteriorment al venciment dels dits terminis implicarà el reintegrament de les ajudes econòmiques directes percebudes més els interessos legals corresponents des de la data de la seua percepció.
  
5. Inscripcions registrals
  
Les limitacions de cessió i canvi d'ús a què es refereixen els números 2, 3 i 4 d'aquest article es faran constar expressament en les escriptures de compravenda, adjudicació o declaració d'obra nova en el supòsit de promoció en lloguer o individual per a ús propi, a l'efecte de la seua inscripció en el Registre de la Propietat, per mitjà de nota marginal.
  
Els registradors de la propietat hauran de remetre, en el cas que no mitjance autorització dels serveis territorials competents en matèria d'habitatge, certificat de les inscripcions d'escriptures d'aquests habitatges que impliquen canvi d'ús o cessió anterior al venciment dels indicats terminis, als referits serveis, a l'efecte de l'oportú control administratiu.
  
Així mateix, els registradors de la propietat hauran de remetre als serveis territorials d'Arquitectura i Habitatge la relació de les inscripcions de les escriptures de compravenda dels habitatges de nova construcció de protecció pública, que permeten la identificació de l'habitatge i el seu expedient, a l'efecte de l'oportú control administratiu, i en les condicions que, si és procedent, es determinen de comú acord.
  
Article 15. Viabilitat de la promoció i interés social
  
1. A l'efecte de consideració d'actuacions protegides, serà determinant conéixer la viabilitat de la promoció i la concurrència d'interés social en aquest.
  
La viabilitat de la promoció estarà determinada pel nombre d'habitatges qualificats en el municipi, el volum de préstecs concedits i el grau de compliment sobre la base dels objectius convinguts.
  
L'interés social estarà definit pels factors següents:
  
a) Localitat o emplaçament.
  
b) Tipologia de les edificacions.
  
c) Necessitat d'habitatges protegits en aquesta localitat.
  
Tindran prioritat per a la qualificació d'actuacions protegides aquelles que es porten a cap en emplaçaments on els habitatges es destinen preferentment a residència habitual i permanent, sobre unes altres zones en què l'ús majoritari siga de segona residència.
  
2. El promotor d'habitatges de nova construcció subjectes a règims de protecció pública i de rehabilitació integral d'edificis d'habitatges, prèviament a la sol·licitud de qualificació provisional, hauran de sol·licitar informació sobre la viabilitat de la promoció, mitjançant petició dirigida al servei territorial d'Arquitectura i Habitatge corresponent, en la qual es faran constar els aspectes següents:
  
a) Nom, cognoms o, si és procedent, denominació social i domicili de la persona física o jurídica que ho sol·licite.
  
b) Emplaçament del solar o l'edifici en què es pretén realitzar la promoció, amb aportació del pla de situació.
  
c) Característiques generals de la construcció que es pretén.
  
A més, quan la promoció es porte a cap en zones majoritàriament de segona residència, s'haurà d'aportar la justificació del bàsic equipament urbanístic requerit per a una població permanent i acreditació expressa de la suficient dotació escolar i sanitària.
  
El servei territorial d'Arquitectura i Habitatge corresponent facilitarà en el termini màxim d'un mes la referida informació sobre la viabilitat de la promoció, que tindrà caràcter indicatiu i no serà susceptible de cap recurs.
  
Aquest informe servirà de base, en el seu moment, per a la concessió o la denegació de la qualificació provisional.
  
3. En els supòsits en què s'autoritze o se sol·licite una actuació protegida en una localitat o emplaçament en què la destinació habitual dels habitatges allí situats siga la de segona residència, es tindran en compte, a més de les que amb caràcter general estableix aquest decret, determinades condicions personals dels compradors que justifiquen la concurrència d'interés social, per la qual cosa hauran d'aportar la documentació següent:
  
· Certificat acreditatiu que el sol·licitant o els sol·licitants treballen en la localitat on se situa l'habitatge o en la seua àrea d'influència o, si és procedent, estar inscrit en l'oficina d'ocupació d'aquest municipi.
  
· En el supòsit de treballadors autònoms, acreditació del domicili fiscal o certificat de l'Agència Tributària.
  
· En el cas que els sol·licitants tingueren fills a càrrec seu, justificació que estan escolaritzats en aquesta localitat.
  
· Documentació acreditativa de no tindre habitatge en cap altra localitat.
  
· Certificat de vida laboral en la Seguretat Social o, si és procedent, estar donat d'alta en l'Impost d'Activitats Econòmiques.
  
· La pertinença de la família al centre de salut de la zona.
  
Article 16. Adquisició d'habitatges per famílies de sis membres o més
  
A les unitats familiars integrades per sis membres o més els seran d'aplicació les excepcions desenvolupades en els punts següents:
  
1. Superfície útil màxima dels habitatges
  
a) Habitatges de nova construcció subjetes a règims de protecció pública.
  
La superfície útil màxima de l'habitatge o els habitatges, si és procedent, així adquirits o adjudicats no podrà excedir de 180 m², considerats en el seu conjunt.
  
En el cas que es tracte de promoció individual per a ús propi, la superfície útil màxima de l'habitatge no podrà excedir de 90 m², incrementats en 15 m² per cada membre de la unitat familiar que excedesca de cinc.
  
b) Habitatges ja construïts.
  
La superfície útil màxima protegida per adquisició d'habitatge o habitatges ja construïts no podrà sobrepassar els 180 m², amb independència de la seua superfície real.
  
S'entendrà per superfície protegida de l'habitatge la resultant d'incrementar una superfície inicial de 90 m², 15 m² per cada membre de la unitat familiar que excedesca de cinc, amb independència de la superfície real de l'habitatge, quan aquesta siga superior a la superfície protegida.
  
2. Preu màxim de venda o adjudicació dels habitatges
  
a) Habitatges de nova construcció subjectes a règims de protecció pública.
  
El preu màxim de venda o adjudicació, o el valor de l'edificació sumat al del sòl en cas de promotor individual per a ús propi, d'aquests habitatges, no podrà excedir del producte de multiplicar el mòdul de venda, aplicable a la localitat on s'emplace l'habitatge, per la superfície útil d'aquestes.
  
b) Habitatges ja construïts.
  
El preu màxim de venda dels habitatges ja construïts s'obtindrà multiplicant el mòdul de venda aplicable per la superfície útil protegida de l'habitatge o els habitatges, encara que la superfície real de l'habitatge fóra major, i fins al límit màxim de superfície útil protegida computable de 180 m².
  
3. Accés al finançament qualificat per a famílies de sis membres o més
  
3.1. Préstec qualificat.
  
a) Habitatges de nova construcció.
  
Les famílies de sis membres o més podran accedir a l'obtenció de préstec qualificat per adquisició o promoció per a ús propi de l'habitatge o, si és procedent, els habitatges, de conformitat amb allò que s'ha establit en aquest decret amb caràcter general.
  
b) Habitatges ja construïts.
  
L'adquisició d'habitatge o habitatges ja construïts possibilitarà l'obtenció de préstec qualificat sempre que es complesca que la superfície no excedesca de 120 m² i la resta de condicions de superfície establides en el Reial Decret 1.186/1998.
  
3.2. L'exigència d'haver obtingut el préstec qualificat per a accedir a les ajudes d'adquisició d'habitatge ja construït, en els supòsits previstos en aquest article, no es tindrà en compte i serà requisit suficient haver obtingut qualsevol tipus de finançament que, com a mínim, supose el 60% del preu d'adquisició.
  
3.3. Càlcul de les subvencions.
  
Per a obtindre el càlcul de les subvencions a què hi haguera lloc seran d'aplicació, tant per als habitatges de nova construcció com per als ja construïts, els criteris de superfície protegida establits en els apartats precedents d'aquest article.
  
La base del càlcul de la subvenció s'obtindrà del producte de multiplicar la superfície protegida pel preu d'adquisició o adjudicació protegit. S'entendrà per preu d'adquisició o adjudicació protegit, només a aquest efecte, el que resulta de multiplicar la superfície protegida pel preu efectiu per metre quadrat de l'habitatge adquirit.
  
Article 17. Compres proindivís i amb caràcter privatiu
  
1. Per a la concessió de les ajudes econòmiques s'exigirà el compliment dels requisits previstos en aquest decret per tots els que figuren com a adquirents o adjudicataris en l'escriptura pública de compravenda, i es computa la renda de tots aquests, amb independència de qui aparega com a adquirent o adjudicatari en el document privat i en la sol·licitud d'ajudes econòmiques, excepte allò que s'ha regulat per a les actuacions de rehabilitació per promotors usuaris.
  
2. En el supòsit de règim econòmic matrimonial de separació de béns, i quan l'adquisició de l'habitatge ho siga a títol privatiu d'un dels cònjuges, es tindran en compte els ingressos d'ambdós, ja que són constituents d'una mateixa unitat familiar.
  
Article 18. Solar a canvi d'obra
  
En els supòsits de cessió de solar a canvi d'obra, es considerarà primera transmissió a l'efecte de l'obtenció de les ajudes econòmiques directes, la venda dels habitatges de protecció pública així adquirits, efectuada pel qui cedeix el solar en favor de tercers, sempre que complisquen els terminis i les condicions que estableix la normativa reguladora d'aquest tipus d'habitatges.
  
En relació amb l'acreditació del préstec qualificat, els adquirents, en aquests casos, s'assimilaran als qui accedeixen a l'habitatge mitjançant préstec directe.
  
CAPÍTOL II
  
Habitatges de nova construcció subjectes a règims de protecció pública amb destinació a venda
  
Secció primera
  
Promoció i adquisició d'habitatges de protecció oficial
  
en règim especial
  
Article 19. Condicions per a les promocions amb destinació a venda o adjudicació
  
De conformitat amb allò que s'ha establit en la normativa vigent, podran acollir-se al règim especial aquelles actuacions promogudes per a venda o adjudicació, en què concórreguen les circumstàncies següents:
  
a) Que els destinataris tinguen ingressos familiars que no excedisquen de 2,5 milions de pessetes.
  
b) Que el procediment de selecció dels compradors o els adjudicataris s'efectue mitjançant el sistema de concurrència regulat en l'article 20.
  
c) Que els destinataris, en el moment de la sol·licitud del visat dels contractes i del finançament qualificat per a l'adquisició o l'adjudicació d'habitatge, o de la sol·licitud de la qualificació provisional en el cas de promoció per a ús propi, complisquen els requisits establits per l'article 4.3 del aquest decret.
  
d) Que complisquen les exigències del Reial Decret Llei 31/78 i el Reial Decret 3.148/78, així com qualsevol altra disposició general reguladora dels habitatges de protecció oficial.
  
e) Que el seu preu per metre quadrat útil no excedesca de l'establit en l'article 12 d'aquest decret.
  
Quan les actuacions es desenvolupen sobre sòls cedits de forma gratuïta promotors, per a la promoció d'habitatges de nova construcció, procedents de patrimonis municipals o públics, en les condicions que reglamentàriament s'establisquen de conformitat amb la legislació vigent, s'haurà de justificar suficientment el cost de la promoció a l'efecte de la determinació del preu de venda dels habitatges.
  
Article 20. Viabilitat de la promoció, procediment de concurrència pública i barem
  
El procediment de concurrència pública i la proposta de barem que cal aplicar per a la venda o l'adjudicació dels habitatges hauran de ser presentats, juntament amb la sol·licitud per a la viabilitat i interés social de la promoció, amb els documents exigibles, en els serveis territorials d'Arquitectura i Habitatge, per a l'obtenció de l'informe de viabilitat previ a la sol·licitud de qualificació provisional.
  
Serà requisit necessari que, prèviament a l'emissió de l'informe de viabilitat i interés social per part del servei territorial corresponent, la Direcció General d'Arquitectura i Habitatge, al seu torn, informe favorablement sobre aquest.
  
Emés l'informe de viabilitat per part del servei territorial corresponent, la concessió, si és procedent, de la qualificació provisional implicarà la conformitat amb el procediment d'adjudicació plantejat.
  
Una vegada obtinguda la cèdula de qualificació provisional s'haurà d'acreditar, amb anterioritat al visat de contractes de compravenda o adjudicació, que el procés de selecció i l'aplicació del barem s'ha tingut en compte en la documentació presentada.
  
A aquest efecte, si el promotor és un ens públic, aquest haurà de certificar el compliment de les condicions d'adjudicació establides.
  
La resta de promotors hauran d'acreditar el que anteriorment s'ha exposat, i presentar còpia dels anuncis publicats en els mitjans de comunicació, document que continga la llista dels sol·licitants i la seua puntuació per aplicació del barem, així com qualsevol altre document exigit per la Direcció General d'Arquitectura i Habitatge.
  
La proposta de barem, que serà objecte de valoració, s'efectuarà segons els criteris següents:
  
a) Necessitat d'habitatge per mancar d'aquest o per la seua inadequació.
  
b) Composició familiar i circumstàncies personals.
  
c) Menor nivell d'ingressos familiars.
  
d) Situacions específiques de famílies monoparentals o dones que hagen sigut objecte de maltractaments i no disposen d'habitatge.
  
e) Uns altres que puga promoure el promotor i que no comporte més del 10% de la valoració total.
  
Mitjançant l'ordre del conseller d'Obres Públiques, Urbanisme i Transports es podran establir de forma més detallada la puntuació de cada criteri.
  
Secció segona
  
Finançament qualificat per a la promoció i l'adquisició d'habitatges de nova construcció de protecció pública: habitatges protegits i de protecció oficial de règim especial
  
Article 21. Dret al finançament qualificat
  
De conformitat amb allò que s'ha establit per l'article 4 d'aquest decret i allò que s'ha regulat específicament per als habitatges de protecció oficial en règim especial en la secció anterior, la qualificació dels corresponents expedients suposa el dret a optar al finançament qualificat, en les modalitats previstes per l'article 6 del aquest decret i en la forma i les quanties que s'estableixen en aquesta secció.
  
Article 22. Reconeixement d'ajudes a càrrec dels pressupostos del Ministeri de Foment
  
1. Subsidi dels préstecs qualificats
  
Els serveis territorials d'Arquitectura i Habitatge, sempre que els beneficiaris reunisquen les condicions establides en el aquest decret, d'acord amb allò que s'ha regulat en el Reial Decret 1.186/98 i a càrrec dels pressupostos del Ministeri de Foment, els adquirents, els adjudicataris i els promotors individuals per a ús propi d'habitatges protegits i de protecció oficial en règim especial reconeixeran el dret als préstecs qualificats i al subsidi d'aquesta, d'acord amb allò que es disposa a continuació:
  
1.1. Quantia i períodes de durada dels subsidis.
  
· La quantia del subsidi dels préstecs qualificats, obtinguts per adquirents, adjudicataris i promotors individuals per a ús propi, així com el període de durada màxima d'aquest, es determina segons la taula següent en funció dels ingressos familiars:
  
· En el supòsit d'habitatges protegits en les zones 0-A i 0-B, la quantia del subsidi i el període de durada màxima d'aquest es determina segons la taula següent:
  
1.2. Subsidi reforçat.
  
El subsidi reforçat consisteix en l'abonament, en cadascun dels períodes a què s'estenga la dita ajuda, del doble de la quantia que haguera correspost en concepte de subsidi si no concorren determinades circumstàncies, s'aplicarà en els supòsits següents:
  
a) Subsidi reforçat en primer accés, segons l'article 8.2.
  
· En el cas del primer accés a un habitatge en propietat, d'acord amb allò que s'ha establit en l'article 8.2 d'aquest decret, s'aplicarà un sistema de subsidi reforçat que depén de la quantia dels ingressos familiars, i la seua durada que hi haja constituït compte habitatge o no, en les condicions que s'estableixen a continuació:
  
· Quan el prestatari tinga uns ingressos familiars que no excedisquen de 2,5 milions de pessetes, en el supòsit de compte-habitatge, serà necessari que aquest acredite haver constituït, al llarg d'un període no inferior a 2 anys, un depòsit en compte-habitatge en una entitat de crèdit per una quantia mínima del 5% del preu de venda o d'adjudicació de l'habitatge.
  
· Quan els ingressos familiars del prestatari es troben entre 2,5 i 3,5 milions de pessetes, en el supòsit de compte habitatge, serà necessari que aquest acredite haver constituït, al llarg d'un període no inferior a 2 anys, un depòsit en compte-habitatge en una entitat de crèdit per una quantia mínima del 10% del preu de venda o d'adjudicació de l'habitatge.
  
· En el cas que els prestataris siguen joves, les quanties mínimes dels depòsits en compte-habitatge seran igual a la meitat de les establides amb caràcter general.
  
Es considerarà complida l'exigència de saldo en compte-habitatge encara que, una vegada transcorreguts els 2 anys i aconseguit el percentatge exigit, el resultant en el moment de la sol·licitud de l'ajuda fóra inferior, sempre que les disposicions del dit saldo hagen sigut destinades al pagament de l'habitatge.
  
b) El subsidi reforçat serà aplicable amb una durada d'un any, encara que el prestatari no es trobe acollit al primer accés, sempre que els ingressos familiars no excedisquen de 3,5 milions de pessetes i concórrega alguna de les circumstàncies següents:
  
· Que la unitat familiar del prestatari estiga composta, almenys, de cinc membres, o de quatre en situacions monoparentals.
  
· Que en la unitat familiar haja persones amb minusvalideses, en les condicions establides en la legislació sobre l'Impost sobre la Renda de les Persones Físiques.
  
· Que l'adquirent i, si és procedent, la resta dels membres de la unitat familiar siguen joves.
  
En aquests casos, quan, a més, es tracte de primer accés a l'habitatge en propietat, l'ajuda establida en aquest apartat ampliarà en un any les que corresponguen en aplicació de l'aquest apartat a) anterior.
  
2. Subvencions
  
Quan es tracte d'adquirents, adjudicataris i promotors individuals per a ús propi d'habitatges de protecció oficial en règim especial en primer accés, en les condicions establides en el Reial Decret 1.186/98 i el aquest decret, i hagen obtingut préstec qualificat, tindran dret a una subvenció a fons perdut per la quantia del 5% del preu total de l'habitatge, que figure en el contracte de compravenda o d'adjudicació, o del valor de l'edificació sumat al del sòl que figure en l'escriptura de declaració d'obra nova.
  
Article 23. Reconeixement d'ajudes a càrrec dels pressupostos de la Generalitat Valenciana
  
La Generalitat Valenciana, sempre que els beneficiaris reunisquen els requisits establits en el aquest decret i es tracte d'un primer accés a la propietat i amb el límit de superfície útil de 90 m², concedirà a càrrec dels seus pressupostos les subvencions següents:
  
Article 24. Concessió de las subvencions
  
1. La concessió de les subvencions, després de l'acreditació prèvia dels requisits establits, s'efectuarà d'acord amb les condicions següents:
  
a) Quan es tracte del promotor per a ús propi, una vegada obtinguda la qualificació definitiva.
  
b) En el cas d'adquirents i adjudicataris quan, obtinguda la qualificació definitiva, s'aporte l'escriptura pública inscrita en el Registre de la Propietat que acredite la transmissió de l'habitatge i el certificat municipal d'empadronament en aquesta.
  
2. El termini per a sol·licitar les ajudes serà de sis mesos des de la formalització de l'escriptura.
  
3. El Servei Territorial resoldrà, només a l'efecte de declarar el compliment dels requisits exigits per la normativa vigent, la concessió i l'abonament de la subvenció que es condiciona al fet que hi haja crèdit pressupostari.
  
4. La quantia de la subvenció a l'adquirent podrà ser abonada al promotor de l'habitatge, si es descompta del preu de venda d'aquest i sempre que així es reflectesca en l'escriptura corresponent.
  
CAPÍTOL III
  
Habitatges de nova construcció subjectes a règims de protecció pública amb destinació a arrendament
  
Secció primera
  
Disposicions de caràcter general
  
Article 25. Condicions generals per a la promoció en arrendament d'habitatges protegits
  
1. En les promocions d'habitatge protegit amb destinació a arrendament, per a l'accés al finançament qualificat establit en el Reial Decret 1.186/98, de 12 de juny, i les ajudes del aquest decret, s'hauran de complir les condicions següents:
  
a) Les establides amb caràcter general en l'article 4.3 del aquest decret.
  
b) Que la promoció estiga vinculada al règim d'ús d'arrendament durant un període de 10 o 25 anys, segons siga la durada contractada del període d'amortització del préstec, aspecte que quedarà reflectit en la qualificació provisional, i el termini es compta a partir de la data de la qualificació definitiva.
  
c) La renda anual màxima inicial no podrà excedir dels percentatges que en cada cas s'assenyalen respecte del preu màxim en què s'haguera pogut vendre l'habitatge en el moment de la celebració del contracte, i que s'hi exclou el preu màxim al qual es refereix l'article 16.1.c) del Reial Decret 1.186/98.
  
d) La renda inicial es podrà actualitzar anualment en funció de les variacions percentuals de l'Índex Nacional General del Sistema d'Índexs de Preus al Consum.
  
e) L'arrendador podrà percebre, a més de la renda inicial o revisada que corresponga, el cost real dels serveis que gaudesca l'inquilí i se satisfacen per l'arrendador, així com les altres repercussions autoritzades per la legislació aplicable.
  
2. Les condicions dels préstecs a promotors i les seues característiques respecte a quantia, terminis d'amortització, carència i disposició seran les establides en els articles 16, 17 i 18 del Reial Decret 1.186/98, de 12 de juny.
  
El reconeixement del finançament qualificat, en les condicions establides i regulades en el Reial Decret 1.186/98, de 12 de juny, i amb les condicions del aquest decret, donarà dret a optar a aquest a càrrec dels pressupostos del Ministeri de Foment i als pressupostos de la Generalitat Valenciana.
  
Article 26. Concessió de les ajudes
  
1. La concessió de les ajudes al promotor es practicarà una vegada obtinguda la qualificació definitiva, que es fracciona en funció del nombre d'habitatges efectivament arrendats, i que haurà d'acreditar estar al corrent de les obligacions tributàries i de la Seguretat Social.
  
2. El Servei Territorial d'Arquitectura i Habitatge resoldrà, només a l'efecte de declarar el compliment dels requisits exigits per la normativa vigent, la concessió i l'abonament de la subvenció que es condiciona al fet que hi haja crèdit pressupostari.
  
3. L'arrendament es justificarà mitjançant l'aportació del contracte per al seu visat reglamentari.
  
Secció segona
  
Promoció d'habitatges protegits per
  
a arrendament a 10 anys
  
Article 27. Condicions específiques
  
Aquesta modalitat de promoció estarà subjecta a les condicions següents:
  
a) La vinculació de la promoció al règim d'ús d'arrendament durant un període de 10 anys, de conformitat amb la durada contractada del període d'amortització del préstec i reflectida en la qualificació provisional, que es comptarà a partir de la data de qualificació definitiva.
  
b) La renda anual màxima inicial no podrà excedir del 7% del preu màxim en què s'haguera pogut vendre l'habitatge, en el moment de la celebració del contracte d'arrendament, corresponent al preu dels habitatges protegits en la mateixa localitat, i s'hi exclou el preu màxim al qual es refereix l'article 16.1.c) del Reial Decret 1.186/98.
  
Article 28. Reconeixement d'ajudes a càrrec dels pressupostos del Ministeri de Foment
  
Els serveis territorials d'Arquitectura i Habitatge reconeixeran, en les condicions establides en el Reial Decret 1.186/98 i a càrrec dels pressupostos del Ministeri de Foment, els promotors d'habitatges protegits destinats a lloguer durant 10 anys i que hagen obtingut el préstec qualificat, les ajudes següents:
  
a) El dret al subsidi del préstec qualificat, per una quantia de la quota del 30% durant els cinc primers anys i del 20% del sisé al desé any, ambdós inclusivament.
  
Així mateix, durant el període de carència s'aplicarà el mateix percentatge de subsidi que el corresponent als cinc primers anys del període d'amortització.
  
b) Si la superfície dels habitatges no excedeix de 70 m² útils, una subvenció equivalent al 15% del preu màxim de venda que correspondria a aquestes, i s'hi exclou el preu màxim de venda que estableix l'article 16.1.c) del Reial Decret 1.186/98.
  
Secció tercera
  
Promoció d'habitatges protegits per
  
a arrendament a 25 anys
  
Article 29. Condicions específiques
  
Aquesta modalitat de promoció estarà subjecta a les condicions següents:
  
a) La vinculació de les promocions al règim d'ús d'arrendament durant un període de 25 anys, de conformitat amb la durada contractada del període d'amortització del préstec i reflectida en la qualificació provisional, que es comptarà a partir de la data de qualificació definitiva.
  
b) La renda anual màxima inicial no podrà excedir del 5% del preu global màxim en què s'haguera pogut vendre l'habitatge en el moment de la celebració del contracte d'arrendament, corresponent al preu dels habitatges protegits en la mateixa localitat, i s'hi exclou el preu màxim al qual es refereix l'article 16.1.c) del Reial Decret 1.186/98.
  
Article 30. Reconeixement d'ajudes a càrrec dels pressupostos del Ministeri de Foment
  
Els serveis territorials d'Arquitectura i Habitatge reconeixeran, en les condicions establides en el Reial Decret 1.186/98 i a càrrec dels pressupostos del Ministeri de Foment, els promotors d'habitatges protegits destinats a lloguer durant 25 anys i que hagen obtingut el préstec qualificat, les ajudes següents:
  
a) El dret al subsidi del préstec qualificat, per una quantia de la quota del 50% durant els cinc primers anys i del 40% del sisé al vinté any, ambdós inclusivament.
  
Així mateix, durant el període de carència s'aplicarà el mateix percentatge de subsidi que correspon als cinc primers anys del període d'amortització.
  
b) Si la superfície dels habitatges no excedeix de 70 m² útils, una subvenció equivalent al 15% del preu màxim de venda que correspondria a aquestes, i s'hi exclou el preu màxim de venda que estableix l'article 16.1.c) del Reial Decret 1.186/98.
  
Article 31. Programa de lloguer-jove
  
Es podran acollir a la promoció d'habitatges protegits amb destinació a arrendament vinculat durant 25 anys per a joves, aquelles actuacions promogudes per persones físiques, jurídiques, públiques o privades, quan concórreguen les circumstàncies següents:
  
a) Que els destinataris siguen joves en el moment de la sol·licitud i el nombre de membres de la unitat familiar no excedesca de cinc.
  
b) Que els destinataris tinguen ingressos familiars que no excedisquen de 2,5 milions de pessetes.
  
c) Que l'habitatge tinga una superfície útil que no excedesca dels 70 m².
  
Article 32. Programa d'integració social
  
Es podran acollir a la promoció d'habitatges protegits d'integració social amb destinació a arrendament vinculat durant 25 anys, les actuacions promogudes per persones físiques, jurídiques, públiques o privades, quan concórreguen les circumstàncies següents:
  
a) Que els destinataris tinguen ingressos familiars que no excedisquen d'1,5 milions de pessetes o, si és procedent, inferiors a 250.000 pessetes per cada membre de la unitat familiar.
  
b) Que l'habitatge tinga una superfície útil que no excedesca de 90 m².
  
c) Que el preu per metre quadrat útil, a l'efecte de determinar el preu de venda, no excedesca de l'establit segons l'article 12 d'aquest decret per als habitatges de protecció oficial en règim especial.
  
A aquest efecte, la renda màxima inicial en el moment de formalitzar el contracte d'arrendament serà del 5% del dit preu.
  
La qualificació d'habitatges en aquesta modalitat donarà dret a optar al finançament qualificat establit pel Reial Decret 1.186/98 i les ajudes per al promotor i els adjudicataris establides en aquest decret, per part de la Generalitat Valenciana.
  
Article 33. Condicions per a la promoció d'habitatges protegits en arrendament en els programes de lloguer-jove i d'integració social
  
1. Condicions per a la promoció
  
En les promocions d'aquestes característiques, a més de les establides de manera genèrica per a l'arrendament durant 25 anys i les circumstàncies específiques per als programes de lloguer-jove i d'integració social, hauran de concórrer les condicions següents:
  
a) Que el procediment de selecció dels adjudicataris s'efectue mitjançant concurrència pública, de conformitat amb allò que s'ha assenyalat en l'article 20 d'aquest decret per als habitatges de protecció oficial en règim especial.
  
b) Que els destinataris, en el moment de la sol·licitud del visat dels contractes i del finançament qualificat, complisquen els requisits establits pels articles 4.3 i 8 del aquest decret.
  
c) Quan les actuacions es desenvolupen en sòls cedits de forma gratuïta als promotors per a la promoció d'habitatges de nova construcció, procedents de patrimonis municipals o públics, en les condicions que reglamentàriament s'establisquen de conformitat amb la legislació vigent, s'haurà de justificar suficientment el cost de la promoció a l'efecte de la determinació del preu màxim de venda, i consegüentment de renda, dels habitatges.
  
2. Promocions mixtes
  
Podran coexistir, en una mateixa promoció, habitatges acollits al programa de lloguer-jove, habitatges acollits al programa d'integració socials i habitatges protegits destinats a arrendament durant 25 anys que no es troben dins de cap dels programes citats.
  
3. Condicions per a la subvenció als arrendataris d'habitatges d'integració social
  
a) Els arrendataris d'aquest tipus d'habitatges, per a poder optar a les subvencions que s'hi estableixen, hauran de reunir els requisits següents:
  
· Acreditar ingressos familiars que no excedisquen d'1,5 milions de pessetes o de 250.000 pessetes per cada membre de la unitat familiar.
  
· Tindre subscrit un contracte d'arrendament i que conste el seu visat administratiu corresponent.
  
· Estar al corrent del pagament dels rebuts de les rendes, de les despeses de comunitat, manteniment, contribucions, taxes i impostos municipals, si és procedent.
  
b) La sol·licitud d'aquestes subvencions a l'arrendament tindrà caràcter anual, que haurà de tornar a sol·licitar-se una vegada transcorregut el dit termini, i que s'haurà d'aportar la documentació que acredite les circumstàncies personals i familiars necessàries per a la seua sol·licitud.
  
c) Les subvencions personals als arrendataris seran sol·licitades pel promotor davant de la Direcció General d'Arquitectura i Habitatge amb antelació a l'anualitat de la seua aplicació i durant el mes de desembre, i que hauran de deduir-les als arrendataris mensualment durant l'any següent.
  
Només en el cas que l'adjudicació dels habitatges a un nou arrendatari es produesca al llarg de l'exercici anual, es podrà sol·licitar la dita subvenció en el moment del corresponent visat administratiu del contracte d'arrendament, i serà efectiva, en cas de complir els requisits, per l'import que corresponga des d'aquest moment fins al final de l'any natural, i que s'hauran de renovar en les condicions establides en el paràgraf anterior.
  
d) En aquest sentit, la durada de la subvenció no serà inferior al termini total de durada legal del contracte, que s'entén per aquest el pactat i les distintes pròrrogues obligatòries. A causa d'això la subvenció de la renda a l'inquilí es prorrogarà, després de la sol·licitud prèvia pel promotor, al final de cada any fins al compliment del referit termini, excepte en el cas que l'arrendatari deixara de complir els requisits personals necessaris per a la concessió de la subvenció.
  
Article 34. Reconeixement d'ajudes, a càrrec dels pressupostos de la Generalitat Valenciana, per als habitatges protegits destinats a arrendament durant 25 anys
  
La Generalitat Valenciana, sempre que els beneficiaris reunisquen els requisits establits, concedirà, a càrrec dels seus pressupostos, a les promocions d'habitatges protegits, amb destinació a arrendament durant 25 anys, les subvencions següents:
  
a) Programa de lloguer-jove:
  
· Als promotors dels habitatges el 10% del preu màxim de venda que correspondria en el moment de la seua qualificació definitiva.
  
b) Programa d'integració social:
  
· Als promotors dels habitatges el 10% del preu màxim de venda que correspondria en el moment de la seua qualificació definitiva.
  
· Els arrendataris dels habitatges podran obtindre les subvencions, calculades com un percentatge del total de la renda mensual, que corresponga segons la taula següent:
  
Ingressos familiars Percentatge de subvenció
  
 (en milions pessetes) sobre renda mensual
  
1,5 ³ IF > 1,0 25%
  
1 ³ IF > 0,5 50%
  
IF £ 0,5 75%
  
Secció quarta
  
Promoció d'allotjaments declarats protegits i destinats a arrendament o unes altres formes d'explotació justificades per raons socials. Habitatges per a universitaris
  
Article 35. Condicions dels allotjaments per a ser qualificats d'actuacions protegides
  
1. Es podran acollir al finançament qualificat regulat per aquest decret per als habitatges protegits, amb destinació a arrendament, aquelles persones físiques o jurídiques, públiques o privades, que promoguen la construcció d'edificis d'allotjaments amb destinació a arrendament o unes altres formes d'explotació per raons socials, que reunisquen les característiques següents:
  
a) Que la superfície útil dels habitatges no excedesca de 40 m².
  
La dita superfície protegida es podrà incrementar fins un màxim del 20% per a incloure la corresponent als serveis comuns.
  
b) Les que, si és procedent, es puguen determinar mitjançant l'ordre del conseller d'Obres Públiques, Urbanisme i Transports, i suposen modificacions en les condicions establides per la normativa d'habitabilitat i disseny vigent a la Comunitat Valenciana.
  
2. La superfície computable, a l'efecte d'obtenció del finançament qualificat, estarà composta per la superfície útil dels habitatges incrementats per la corresponent als serveis comuns, que no podrà excedir del 20% d'aquella, independentment que la superfície real d'aquesta siga major.
  
3. Les ajudes establides per a aquests habitatges seran les que corresponguen als habitatges protegits per a arrendament, ja siga en les condicions d'arrendament a 10 o 25 anys, que s'atindran quant al reconeixement d'aquests, a càrrec dels pressupostos del Ministeri de Foment i de la Generalitat Valenciana, i a la seua concessió, a allò que s'ha regulat en el present capítol.
  
Article 36. Condicions i destinació dels allotjaments
  
1. La vinculació al règim d'arrendament dels allotjaments s'haurà d'ajustar als terminis i a les condicions establits per als habitatges protegits destinats a arrendament, amb la limitació de la renda anual que corresponga.
  
2. L'arrendador podrà percebre, a més de la renda inicial o revisada que corresponga, el cost real dels serveis que gaudesca l'inquilí i se satisfacen pel propietari, així com les altres repercussions autoritzades per la legislació aplicable.
  
3. Quan aquest tipus d'habitatges es destine a uns altres col·lectius per raons socials, després de la resolució prèvia motivada del director general d'Arquitectura i Habitatge, s'establiran les característiques dels beneficiaris i el règim d'explotació dels habitatges, de forma que les ajudes a les quals es puguen acollir siguen les regulades per aquest decret.
  
Article 37. Habitatges per a estudiants universitaris
  
1. Quan les actuacions protegides previstes en aquesta secció siguen promogudes per la universitat, o qualsevol entitat o empresa de titularitat pública o privada, i es destinen a estudiants universitaris, es podran acollir a les condicions de finançament qualificat establit en aquest decret.
  
2. Prèviament a la qualificació de les actuacions, i mitjançant conveni entre la Generalitat Valenciana i l'ens promotor dels habitatges, es regularan les condicions de tutela i baremació per a l'accés a aquestes.
  
CAPÍTOL IV
  
Ayudes públiques per a adquisició d'habitatges construïts
  
Article 38. Dret al finançament qualificat
  
De conformitat amb allò que s'ha establit en l'article 5 d'aquest decret i allò que s'ha regulat específicament per a l'adquisició d'habitatges ja construïts, el visat dels corresponents contractes suposa el dret a optar al finançament qualificat en les modalitats establides en l'article 6 del aquest decret, en la forma i les quanties que s'estableixen en aquest capítol.
  
Article 39. Reconeixement d'ajudes a càrrec dels pressupostos del Ministeri de Foment
  
La Direcció General d'Arquitectura i Habitatge, a través dels seus serveis territorials, sempre que els beneficiaris reunisquen les condicions establides en el aquest decret, d'acord amb allò que s'ha regulat en el Reial Decret 1.186/98, de 12 de juny, i a càrrec dels pressupostos del Ministeri de Foment, reconeixerà, als adquirents d'habitatges ja construïts, el dret a l'obtenció de préstec qualificat, així com al subsidi d'aquest, d'acord amb allò que s'ha disposat en l'article 22 per a adquirents d'habitatges protegits.
  
Article 40. Reconeixement d'ajudes a càrrec dels pressupostos de la Generalitat Valenciana
  
La Direcció General d'Arquitectura i Habitatge, a través dels seus serveis territorials, sempre que els beneficiaris reunisquen les condicions establides en el aquest decret, concedirà, a càrrec dels pressupostos de la Generalitat Valenciana, les subvencions establides en l'article 23 per a adquirents d'habitatges protegits, una vegada hagen obtingut el préstec qualificat.
  
Article 41. Concessió de les subvencions
  
Les ajudes econòmiques directes seran concedides quan l'adquirent aporte l'escriptura pública inscrita en el Registre de la Propietat que acredite la transmissió, sempre que l'habitatge estiga en condicions d'habitabilitat i es justifique l'empadronament en aquest.
  
El Servei Territorial d'Arquitectura i Habitatge resoldrà, només a l'efecte de declarar el compliment dels requisits exigits per la normativa vigent, la concessió i l'abonament de la subvenció que es condiciona al fet que hi haja crèdit pressupostari.
  
CAPÍTOL V
  
Actuacions de rehabilitació
  
Secció primera
  
Actuacions protegides
  
Article 42. Actuacions protegides
  
1. Es consideren actuacions protegides en les condicions establides en el aquest decret:
  
a) La rehabilitació d'edificis destinats a habitatges.
  
b) La rehabilitació d'habitatges.
  
c) La promoció de rehabilitació integral d'edificis d'habitatges amb destinació a venda o arrendament.
  
d) La rehabilitació d'equipament comunitari primari en àrees de rehabilitació.
  
e) La rehabilitació d'equipaments en àrees de rehabilitació.
  
2. La qualificació de qualsevol actuació protegida de rehabilitació es realitzarà d'acord amb els criteris, les condicions i les limitacions regulats en el aquest decret, i determinarà la possibilitat d'acollir-se a les ajudes previstes en aquest i a les establides, si és procedent, pel Reial Decret 1.186/1998, de 12 de juny, o la normativa que ho substituesca.
  
3. No és actuació protegida, a l'efecte d'aquest decret, la rehabilitació, en tot o en part, dels béns d'interés cultural declarats monuments de conformitat a la definició de l'article 26.1.A) de la Llei 4/1998, de Patrimoni Cultural Valencià, o aquells que s'haja incoat expedient per a la seua declaració com a tals.
  
4. Als efectes previstos en aquest decret per a l'obtenció de les ajudes de rehabilitació, tindran la consideració d'habitatges de promoció pública els habitatges de protecció oficial promoguts sense ànim de lucre per l'estat, els seus organismes autònoms o els patronats oficials, tant directament com per conveni, o en el desenvolupament d'un pla nacional d'habitatge, així com els que hagen sigut promoguts per la Generalitat Valenciana i ens locals, destinats a beneficiaris amb baixos nivells de renda i acollits a algun règim de protecció oficial.
  
 Al mateix efecte, es consideraran habitatges de promoció privada els no previstos en el paràgraf anterior.
  
Article 43. Objecte de les actuacions protegides
  
1. La rehabilitació d'edificis destinats a habitatge tindrà per objecte, almenys, una de les actuacions següents:
  
a) L'adequació estructural, que es consideren com a tal les obres que proporcionen a l'edifici condicions de seguretat constructiva, de forma que en quede garantida l'estabilitat, la resistència, la fermesa i la solidesa.
  
b) L'adequació funcional, que s'entén com a tal la realització d'obres que proporcionen a l'edifici les condicions suficients respecte als accessos, l'estanqueïtat enfront de la pluja i la humitat, l'aïllament tèrmic i l'acústic, les xarxes generals d'aigua, gas, electricitat, telefonia i sanejament, els ascensors, els serveis generals, la seguretat enfront d'accidents i sinistres, i la supressió de barreres arquitectòniques per a facilitar l'accés i l'ús a les persones amb minusvalideses, d'acord amb la Llei 1/98, de 5 de maig, de la Generalitat Valenciana, sobre Accessibilitat i Supressió de Barreres Arquitectòniques, Urbanístiques i de la Comunicació, i la resta de normativa d'aplicació.
  
c) L'adequació de façanes, que s'entén com a tal el tractament superficial o el sanejament integral d'aquestes en àrees de rehabilitació.
  
d) L'adequació de cobertes, amb intervenció o sense sobre els elements estructurals d'aquestes, en l'àmbit de les àrees de rehabilitació.
  
Així mateix, com a part de les obres de rehabilitació, s'hi podran incloure:
  
· Les que tinguen per objecte l'adequació dels patis per a ús comunitari que formen part de la pròpia finca.
  
· Les requerides pels valors arquitectònics, històrics i ambientals dels edificis.
  
· L'adequació de locals de negoci situats en immobles objecte de rehabilitació.
  
· Les actuacions de rehabilitació de tallers artesans i annexos de llauradors, ramaders i pescadors vinculats registralment a l'habitatge de l'edifici rehabilitat.
  
2. La rehabilitació d'habitatges tindrà per objecte, almenys, una de les actuacions següents:
  
a) L'adequació d'habitabilitat, que es considera com a tal la realització de les obres que proporcionen a l'habitatge les condicions mínimes respecte de la seua superfície útil i programa, distribució interior, instal·lacions d'aigua, sanejament, electricitat, gas i calefacció, ventilació, il·luminació natural i aireig, aïllament tèrmic i acústic.
  
b) Les obres que fan possible a l'habitatge l'estalvi de consum energètic, l'adaptació a la normativa vigent de les instal·lacions i de protecció contra incendis.
  
c) Les que tinguen per objecte la supressió de barreres arquitectòniques per a facilitar l'accés i l'ús de l'habitatge per a persones amb minusvalideses d'acord amb la Llei 1/98, de 5 de maig, de la Generalitat Valenciana, sobre Accessibilitat i Supressió de Barreres Arquitectòniques, Urbanístiques i de la Comunicació i la resta de normativa d'aplicació.
  
d) L'ampliació de l'espai habitable d'un habitatge o la unió de dos habitatges, sempre que la superfície útil que resulta no excedesca de 90 m², i les obres que s'han de realitzar tinguen per objecte les actuacions arreplegades en els apartats a), b) i c) anteriors.
  
· Quan es tracte d'unitats familiars formades per més de cinc membres, es podrà ampliar el límit de 90 m² en 15 m² útils més per cada membre que excedesca de cinc.
  
· En tot cas, una vegada concloses les obres, l'habitatge complirà la normativa vigent en matèria d'habitabilitat i disseny d'habitatges en l'àmbit de la Comunitat Valenciana.
  
3. La promoció de la rehabilitació integral d'edificis tindrà per objecte la reforma total d'un edifici, amb habitatges o sense, per a destinar-lo a habitatges, i hi inclourà l'adequació estructural i funcional, la d'habitabilitat dels habitatges existents o nous, així com els locals que l'integren, de manera que, una vegada conclosa la rehabilitació, els habitatges que resulten es destinen a venda o arrendament, en les condicions que s'estableixen en aquest decret.
  
4. L'adequació d'equipaments principalment de caràcter social, cultural o educatiu, promoguts prioritàriament per entitats sense ànim de lucre en l'àmbit d'àrees de rehabilitació, tindrà per objecte la rehabilitació de l'edifici per al fi que es pretenga, requerirà la resolució prèvia del director general d'Arquitectura i Habitatge per la qual es determine la viabilitat de l'actuació, les seues característiques i la seua adequació a la finalitat social establida, i fer possible, si és procedent, l'accés a les ajudes regulades per aquest decret.
  
5. L'adequació de l'equipament comunitari primari en àrees de rehabilitació tindrà per objecte l'adaptació o la creació d'espais lliures, vials i infraestructures (gas, aigua, energia elèctrica, clavegueram, etc.), així com l'adequació d'edificis públics destinats a equipament social, cultural o educatiu, duta a terme pels ajuntaments en el marc i en les condicions que es regulen mitjançant la convocatòria del conseller d'Obres Públiques, Urbanisme i Transports.
  
Article 44. Àmbit de les actuacions protegides
  
1. Per a poder accedir a les ajudes econòmiques directes regulades tant pel present capítol com pel capítol IV del Reial Decret 1.186/1998, de 12 de juny, les actuacions protegides enumerades en l'article 41 d'aquest decret s'hauran de trobar en alguna de les següents situacions:
  
a) Àrees de rehabilitació integrada concertada.
  
b) Àrees de rehabilitació en conjunts historicoartístics declarats.
  
c) Àrees de rehabilitació en zones degradades.
  
 c1) Límits urbans.
  
 c2) Centres històrics.
  
d) Altres actuacions de protecció preferent.
  
 d1) Zones rurals (municipis que no passen de 2.000 habitants)
  
 d2) Edificis catalogats.
  
e) Edificis afectats per patologies estructurals.
  
 e1) Derivades de l'ús del ciment aluminós.
  
 e2) Altres patologies estructurals.
  
f) Actuacions fora dels àmbits anteriors.
  
g) Rehabilitació d'habitatges de Promoció Pública.
  
2. En el cas que una mateixa actuació de rehabilitació es trobe en més d'una de les situacions anteriors, el criteri serà concedir l'ajuda econòmica més beneficiosa, sense que en siguen acumulables les quanties.
  
3. La Direcció General d'Arquitectura i Habitatge, a través dels seus serveis territorials, sempre que els beneficiaris tinguen les condicions establertes per aquest decret, reconeixeran en els supòsits que s'hi preveuen, l'accés al finançament qualificat previst en el Reial Decret 1.186/1998, de 12 de juny, a càrrec dels pressupostos del Ministeri de Foment i les ajudes que s'estableixen a càrrec dels pressupostos de la Generalitat Valenciana.
  
Article 45. Promotors
  
1. Podran ser promotors de les actuacions protegides les persones físiques o jurídiques, públiques o privades, ja siguen usuàries o no dels habitatges o edificis per als quals se sol·licite la qualificació de rehabilitació, en les condicions establertes en aquest capítol.
  
2. Als efectes previstos en aquest capítol, es considerarà promotor usuari la persona física que decideix, programa i impulsa la rehabilitació de l'edifici o l'habitatge que constitueix el seu domicili habitual i permanent. Tindran consideració de promotor usuari:
  
a) Els propietaris dels habitatges.
  
b) Els inquilins, arrendataris o usuaris dels habitatges per qualsevol títol amb el consentiment escaient del propietari, i que ocupen l'habitatge com a domicili habitual durant, almenys, els dos últims anys.
  
c) Les comunitats de propietaris en la rehabilitació d'edificis en els supòsits establerts.
  
Article 46. Modalitats de les actuacions protegides
  
1. D'acord amb el caràcter del promotor i la destinació dels habitatges o edifici, l'actuació de rehabilitació adoptarà alguna de les següents modalitats:
  
a) La rehabilitació de l'habitatge pel promotor usuari.
  
b) La rehabilitació dels elements comuns de l'edifici.
  
c) L'adquisició i immediata rehabilitació d'habitatge per a ús propi.
  
d) La rehabilitació d'habitatge cedit en arrendament amb pròrroga forçosa.
  
e) La promoció de la rehabilitació integral de l'edifici per a la seua destinació a habitatges en venda o arrendament.
  
2. Els locals de negoci podran accedir al finançament qualificat per a la rehabilitació dels elements comuns de l'edifici, d'acord amb la quota de participació que els corresponga i en les condicions que s'establesquen.
  
3. En cas de rehabilitació d'habitatges unifamiliars, als fonaments, estructura, cobertes, terrasses, patis, façanes interiors i exteriors, escales i xarxa de sanejament, els serà d'aplicació, únicament als efectes d'aquest decret, el que s'ha establert per als elements comuns de l'edifici, considerant com a quota de participació el 100 per 100.
  
4. L'adequació d'equipaments principalment de caràcter social, cultural o educatiu en àrees de rehabilitació, promogudes per persones físiques o jurídiques, públiques o privades.
  
5. L'adequació de l'equipament comunitari primari promogut pels ajuntaments, en les condicions establertes per convocatòria, mitjançant una ordre del conseller d'Obres Públiques, Urbanisme i Transports.
  
Secció segona
  
Condicions i criteris de coherència
  
Article 47. Condicions per a la qualificació d'actuació protegida
  
1. Condicions generals
  
Les actuacions de rehabilitació, als efectes de la qualificació com a protegit, hauran de complir les següents condicions:
  
a) Que l'edifici o habitatge tinga una antiguitat superior a deu anys, excepte en els supòsits de realitzar obres per a l'adaptació per a minusvàlids.
  
b) Que les obres estiguen en condicions d'obtenir la llicència municipal, haurà de ser aportada, en qualsevol cas, abans de la qualificació definitiva.
  
c) Que s'excloga la demolició de les façanes.
  
d) Que s'excloga el buidatge total, tret de les actuacions de remodelació d'edificis en àrees de rehabilitació integrada concertada. Es considera buidatge total quan afecte més del 50 per 100 de la superfície construïda de l'edifici.
  
e) Que les obres no s'hagen iniciat abans de la sol·licitud de qualificació provisional, llevat del cas de motius d'urgència justificats com cal.
  
2. Condicions per a la rehabilitació d'edificis
  
A més de les indicades en l'apartat 1 anterior, hauran de complir:
  
a) En rehabilitació d'edificis, a excepció de les actuacions que tinguen com a finalitat l'adequació de façanes i cobertes en àrees de rehabilitació, que almenys el 60 per 100 de la superfície útil total de l'edifici es destine a habitatges, excloses d'aquest còmput la planta baixa quan aquesta no es destine a habitatge i les superfícies sota rasant.
  
b) En les actuacions de rehabilitació d'edificis, podrà obtenir-se la qualificació d'actuació protegida, siguen quins siguen els ingressos familiars dels promotors.
  
c) En la promoció de rehabilitació integral d'edificis per a la seua destinació a venda o arrendament, no s'exigirà al promotor, per a accedir al finançament qualificat, el requisit relatiu a ingressos familiars. En aquest supòsit, i a l'efecte de considerar protegida l'adquisició de l'edifici per a la rehabilitació immediata, les obres hauran de començar en un termini no superior a un any des de la data de l'escriptura pública d'adquisició, tret de pròrroga per causa justificada.
  
d) En les actuacions de rehabilitació de façanes i cobertes en àrees de rehabilitació, que es tracte d'edificis construïts abans de 1950 o que es trobe catalogat o protegit pel planejament.
  
3. Condicions en la rehabilitació de habitatges
  
A més de les indicades en l'apartat 1 anterior, hauran de complir:
  
a) En les actuacions de rehabilitació d'habitatges, per a qualificar l'actuació protegida és requisit que els promotors tinguen uns ingressos familiars ponderats no superiors a 5,5 milions de pessetes.
  
b) En el supòsit que l'actuació incloga l'adquisició de l'habitatge per a la rehabilitació immediata, el preu d'adquisició de l'habitatge no podrà passar del 60 per 100 del mòdul de rehabilitació per la superfície útil d'aquest. La superfície d'aquests habitatges no podrà passar de 120 m², llevat d'allò que s'ha regulat específicament per a famílies de 6 membres o més.
  
4. Condicions en la rehabilitació d'equipaments
  
En els supòsits de rehabilitació d'edificis destinats a equipament, aquests hauran de tenir l'organització espacial i característiques constructives que permeten l'adequació a l'ús previst com a tal.
  
Article 48. Criteris de coherència
  
L'execució de les obres protegides haurà de garantir la coherència tècnica i constructiva amb l'estat de l'edifici i amb la resta de les obres que es puguen realitzar, d'acord amb les següents condicions:
  
a) Les obres utilitzaran solucions constructives, tipològiques i formals coherents amb les característiques arquitectòniques originals i pròpies de l'edifici i l'entorn.
  
b) La protecció a l'execució d'obres d'acabats privatius dels respectius habitatges només s'efectuarà quan s'acredite prèviament el seu mal estat, o quan les obres foren exigides per la realització simultània d'altres obres de rehabilitació.
  
c) Per a qualificar com a protegides les actuacions de rehabilitació que tinguen per objecte obtenir l'adequació funcional de l'edifici, s'exigirà que, prèviament o simultàniament, s'haja aconseguit l'adequació estructural.
  
d) Per a qualificar com a protegides les actuacions de rehabilitació que tinguen com a finalitat obtenir l'adequació d'habitabilitat de l'habitatge, s'exigirà que, prèviament o simultàniament, s'hagen aconseguit les adequacions estructural i funcional de l'edifici.
  
e) Sempre que es facen obres d'adequacions estructural i/o funcional de l'edifici el cost del qual arribe al 50 per 100 del límit màxim del pressupost protegit, s'exigirà la realització simultània de l'adequació de les façanes i les cobertes d'aquest, llevat que s'acredite el bon estat.
  
f) En les actuacions realitzades sobre façanes i/o cobertes, es justificarà que, prèviament o simultàniament, s'hagen aconseguit les adequacions estructural i funcional de l'edifici.
  
A més del que disposen els apartats anteriors, les obres de rehabilitació hauran de complir les condicions particulars que corresponguen al tipus d'actuacions, garantint-ne la coherència tècnica i constructiva amb l'estat de l'edifici, per la qual cosa podrà sol·licitar-se, si escau, que el promotor d'aquestes presente certificació tècnica de l'estat de l'edificació.
  
Secció tercera
  
Pressupost protegit. Límits al pressupost protegit
  
per a la determinació del finançament qualificat
  
Article 49. Pressupost protegit
  
Es considera pressupost protegit de les actuacions de rehabilitació, amb les limitacions que s'estableixen en els següents apartats, el cost real d'aquestes, determinat pel preu total del contracte d'execució d'obra, els honoraris facultatius per projecte i direcció d'obra, els tributs satisfets per raó de les actuacions, així com, si escau, el preu d'adquisició de l'edifici i/o habitatge i el cost dels sondatges, d'assajos de diagnòstic i d'excavacions arqueològiques realitzades pel promotor. Quan les actuacions de rehabilitació tinguen com a finalitat l'adequació estructural en edificis amb patologies estructurals, es podrà incloure en el pressupost protegit, a més, el cost del diagnòstic de l'estat de l'estructura, així com el cost de les mesures de seguretat preses, si escau, abans de la qualificació de les actuacions.
  
Per a la determinació del pressupost protegit, la superfície útil màxima computable serà de 120 m² per cada habitatge o local comercial i de 90 m² per a tallers d'artesans i annexos d'habitatges de llauradors, ramaders i pescadors, vinculats registralment a l'habitatge que s'ha de rehabilitar, amb independència que la superfície real siga major.
  
Per al còmput de la superfície útil dels habitatges, s'aplicaran els criteris d'amidament establerts per als habitatges protegits.
  
Quan les actuacions afecten els elements comuns de l'edifici, el pressupost protegit es calcularà sobre les superfícies útils computables dels habitatges de l'immoble i dels locals comercials, en la quota de participació corresponent.
  
Quan l'actuació supose la modificació de la superfície útil, el pressupost protegit es calcularà sobre la superfície útil computable resultant de les obres de rehabilitació.
  
Quan d'una rehabilitació estructural i/o funcional es deriven necessàriament obres en els elements privatius dels habitatges, es podrà incloure el cost d'aquestes en el pressupost protegit de la rehabilitació estructural i/o funcional.
  
Article 50. Límits al pressupost protegit
  
S'haurà de presentar, prèviament a la qualificació provisional, el pressupost de les obres desglossat de manera que permeta l'aplicació dels límits que es regulen en aquest article.
  
La distribució dels costos corresponents a honoraris facultatius, taxes, arbitris, sondatges, excavacions arqueològiques, assajos i mesures de seguretat, en les actuacions de rehabilitació, es realitzarà de manera proporcional al cost de cada objecte de rehabilitació.
  
Les limitacions als costos de la rehabilitació, a l'efecte de la determinació del pressupost protegit, s'estableixen en les següents quanties:
  
1. Rehabilitació d'edificis
  
a) El 30 per 100 del mòdul de rehabilitació per la superfície útil computable de l'edifici, quan la rehabilitació faça referència a elements comuns i tinga com a finalitat l'adequació estructural i/o funcional d'aquest.
  
b) El 70 per 100 del mòdul de rehabilitació per la superfície útil computable de l'edifici, quan la rehabilitació afecte la integritat de l'edifici, simultaniejant les obres d'adequació estructural, funcional i d'habitabilitat dels habitatges. En aquest supòsit, es podran acollir les actuacions en edificis afectats per patologies estructurals que podran incloure les obres complementàries d'adequació funcional i d'habitabilitat dels habitatges.
  
c) El 80 per 100 del mòdul de rehabilitació per la superfície útil computable de l'edifici, quan la rehabilitació afecte la integritat d'aquest i s'incloga la seua adquisició.
  
d) Adequació de façanes:
  
· El 5 per 100 del mòdul de rehabilitació per la superfície de la façana, en cas de tractament superficial d'aquesta.
  
· El 15 per 100 del mòdul de rehabilitació per la superfície de la façana, en cas de rehabilitació integral d'aquesta.
  
· El 25 per 100 del mòdul de rehabilitació per la superfície de la façana, en cas de rehabilitació integral d'aquesta, en edificis catalogats o protegits pel planejament.
  
e) Adequació de cobertes.
  
· El 8 per 100 del mòdul de rehabilitació per la superfície de la coberta, en cas de rehabilitació d'aquesta.
  
· El 20 per 100 del mòdul de rehabilitació per la superfície de la coberta, en cas de rehabilitació d'aquesta amb intervenció sobre elements estructurals.
  
Les limitacions establertes en façanes i cobertes, ho són a fi de determinar les ajudes específiques que, si escau, pogueren correspondre, però sempre hauran d'estar dins dels límits establerts per a l'adequació estructural i funcional de l'edifici.
  
2. Rehabilitació d'habitatges
  
a) El 40 per 100 del mòdul de rehabilitació per la superfície útil computable de l'habitatge.
  
b) El 80 per 100 del mòdul de rehabilitació per la superfície útil computable de l'habitatge, quan s'incloga l'adquisició d'aquesta per a la immediata rehabilitació. En aquest cas el preu d'adquisició de l'habitatge no podrà passar del 60 per 100 del mòdul de rehabilitació per la superfície útil computable d'aquesta, i als efectes del finançament qualificat a càrrec del Ministeri de Foment per a l'adequació d'habitabilitat en concepte de pressupost protegit, es podrà considerar fins al 40 per 100 del mòdul de rehabilitació, si bé les ajudes de la Generalitat Valenciana ho seran en concepte de rehabilitació d'habitatge i d'adquisició d'aquesta, segons es regula en aquest decret.
  
3. Rehabilitació d'equipaments en àrees de rehabilitació
  
La rehabilitació d'edificis destinats a equipament en les àrees de rehabilitació tindran les següents limitacions del pressupost protegit:
  
a) El 70 per 100 del mòdul de rehabilitació per la superfície útil computable de l'edifici.
  
b) En el supòsit que s'incloga l'adquisició de l'edifici, el 80 per 100 del mòdul de rehabilitació per la superfície útil computable.
  
4. Adequació de l'equipament comunitari primari
  
El pressupost protegit quedarà definit pel cost real d'aquest, i amb els següents límits:
  
a) En el supòsit de rehabilitació d'edificis dotacionals, el 70 per 100 del mòdul de rehabilitació per la superfície útil computable de l'edifici.
  
b) En el supòsit d'actuacions d'adequació d'espais lliures i infraestructures, el 25 per 100 del mòdul de rehabilitació per la superfície de l'actuació.
  
Secció quarta
  
Dels beneficiaris de les ajudes. Requisits
  
per a l'accés al finançament qualificat
  
Article 51. Beneficiaris de les ajudes
  
Seran beneficiaris de les ajudes els promotors de les actuacions protegides de rehabilitació, de conformitat amb el que estableix el aquest decret.
  
També, podran ser beneficiaris de les ajudes les comunitats de propietaris quan promoguen actuacions de rehabilitació dels elements comuns de l'edifici.
  
Article 52. Requisits per a l'accés al finançament qualificat
  
Per a accedir al finançament qualificat corresponent a les actuacions protegides en matèria de rehabilitació, s'hauran de tenir els requisits establerts amb caràcter general en l'article 8.1 d'aquest decret amb les excepcions que s'indiquen:
  
a) S'exceptua del compliment dels esmentats requisits de l'apartat 1 de l'article 8, les actuacions de rehabilitació d'edificis que es porten a terme en àrees de rehabilitació integrada concertada, àrees de rehabilitació en conjunts historicoartístics, en les àrees de rehabilitació de zones degradades declarades, i en edificis catalogats, únicament a l'efecte de percebre les subvencions per a les quals no es requereix tenir un determinat nivell d'ingressos, i que a càrrec dels pressupostos de la Generalitat Valenciana s'estableixen en aquest decret.
  
b) També s'exceptua del compliment dels requisits esmentats les actuacions de rehabilitació d'edificis afectats per patologies derivades de la utilització del ciment aluminós, únicament a l'efecte de percebre les subvencions que a càrrec dels pressupostos de la Generalitat Valenciana s'estableixen en aquest decret.
  
Secció cinquena
  
Limitacions a l'ús i cessió.
  
Preus de venda i renda. Garanties
  
Article 53. Limitacions a l'ús i cessió dels habitatges rehabilitats
  
1. Limitacions per a les actuacions de rehabilitació d'habitatges realitzats per promotors usuaris
  
En el cas de promotors d'actuacions de rehabilitació d'habitatges per a ús propi que hagen rebut qualsevol ajuda econòmica, els habitatges no podran ser objecte de cessió intervius, total o parcialment, per cap títol, durant el termini de cinc anys a partir de la data de la qualificació definitiva de l'expedient de rehabilitació, llevat que es torne la totalitat de l'import percebut incrementat en els interessos legals.
  
2. Limitacions per a les actuacions derivades de la rehabilitació d'edificis
  
Només seran d'aplicació les limitacions respecte a la cessió de l'habitatge, indicada en l'apartat 1 anterior, quan el pressupost protegit que corresponga per la rehabilitació dels elements comuns de l'edifici siga superior a 500.000 pessetes per habitatge.
  
3. Limitacions per a les actuacions de promoció de rehabilitació integral d'edificis amb destinació a venda o arrendament:
  
a) Si el promotor opta per acollir-se a qualificar els habitatges com de nova construcció subjectes a règim de protecció pública amb destinació a venda, i sempre que complesquen la normativa que siga aplicable, s'assimilaran a habitatges protegits o de protecció oficial en règim especial, amb el finançament qualificat i condicions establertes per a la promoció amb destinació a venda regulades en el Reial Decret 1.186/98 i aquest decret.
  
b) Si el promotor opta per acollir-se a qualificar els habitatges com de nova construcció subjectes a règim de protecció pública amb destinació a arrendament, i sempre que complesquen la normativa que siga aplicable, s'assimilaran a habitatges protegits amb destinació a arrendament, amb el finançament qualificat, condicions establertes i vinculació al règim d'arrendament a 10 o 25 anys regulades en el Reial Decret 1.186/98 i aquest decret.
  
c) El promotor podrà optar pel finançament qualificat establert amb caràcter general en el present capítol per a la rehabilitació d'edificis, i els adquirents, si escau, al finançament qualificat establert per a l'adquisició d'habitatges ja construïts derivats d'actuacions de rehabilitació, amb les condicions establertes respecte de l'adquisició d'habitatges ja construïts, d'acord amb el capítol IV d'aquest decret.
  
4. En els supòsits de rehabilitació d'equipaments, els immobles sobre els que recaiga l'actuació protegida hauran de vincular-se a la destinació que motiva la subvenció concedida durant un període mínim de deu anys.
  
Article 54. Garanties
  
1. Per a garantir el compliment del que estableix l'article anterior, l'òrgan competent de l'administració podrà exigir al beneficiari de les ajudes constància en el Registre de la Propietat de les limitacions establertes.
  
2. El canvi d'ús, la cessió abans de venciment dels terminis indicats o l'incompliment d'aquestes condicions, suposarà l'obligació de tornar els beneficis econòmics percebuts, incrementats amb els interessos legals corresponents, més la sanció que, si escau, es poguera establir.
  
3. El promotor acreditarà, quan acaben les obres, el cost de la rehabilitació, i presentarà els justificants de les despeses que formen la totalitat del pressupost protegit.
  
Secció sisena.
  
Terminis
  
Article 55. Terminis per a la qualificació d'actuació protegida
  
1. No es podrà concedir la qualificació de rehabilitació, si no han transcorregut, com a mínim, deu anys des de la data de l'atorgament de l'última qualificació definitiva obtinguda pel mateix objecte de rehabilitació, llevat de causa excepcional i justificada.
  
2. No es podrà concedir una qualificació de rehabilitació sobre un habitatge de protecció oficial, de preu taxat, de nova construcció subjecte a protecció pública o adquirida en les condicions dels habitatges ja construïts, en el termini de cinc anys des de la data del visat del contracte, llevat del cas que les obres s'hagen de realitzar com a conseqüència de l'adaptació de l'habitatge per a l'ús per persones amb minusvalideses.
  
Article 56. Terminis per a la sol·licitud del finançament qualificat
  
La sol·licitud de finançament qualificat per a poder optar al préstec qualificat, als subsidis i, si escau, les subvencions establertes en el Reial Decret 1.186/1998, de 12 de juny, i aquest decret, es farà simultàniament a la sol·licitud de la qualificació provisional.
  
Article 57. Termini per a sol·licitar la qualificació de rehabilitació incloent-hi l'adquisició de l'habitatge
  
Quan l'actuació incloga l'adquisició de l'habitatge per a la immediata rehabilitació, el termini màxim per a sol·licitar la qualificació provisional serà de tres mesos des de la data del contracte o escriptura que en justifique l'adquisició.
  
Article 58. Termini per a ocupar l'habitatge
  
En el cas d'adquisició d'un habitatge per a la immediata rehabilitació, el termini per a ocupar-lo serà de tres mesos, una vegada hagen acabat les obres de rehabilitació i s'haja obtingut la qualificació definitiva.
  
Article 59. Terminis per a concedir la qualificació
  
1. L'òrgan competent haurà d' expedir la qualificació provisional en el termini màxim de dos mesos des de la data de la sol·licitud, i es considerarà estimada en el cas que no es resolga la concessió en el termini esmentat.
  
2. S'haurà d'expedir la qualificació definitiva en el termini màxim de tres mesos des de la data de la sol·licitud, i es considerarà desestimada en el cas que no es resolga en el termini esmentat.
  
Secció setena
  
Condicions, característiques i reconeixement del finançament qualificat a càrrec del Ministeri de Foment
  
Article 60. Finançament qualificat per a la rehabilitació d'edificis
  
La Generalitat Valenciana reconeixerà l'accés al finançament qualificat que s'estableix en el Reial Decret 1.186/98, de 12 de juny, a càrrec dels pressupostos del Ministeri de Foment, amb les següents condicions i característiques:
  
1. Característiques dels préstecs qualificats
  
a) El préstec qualificat podrà arribar a la totalitat del pressupost protegit.
  
b) El termini màxim d'amortització del préstec serà de vint anys, més tres de carència com a màxim.
  
c) En el cas de promoció de rehabilitació integral d'edifici i la destinació de tots els habitatges resultants siga la seua cessió en arrendament, aquest termini d'amortització serà de 10 o 25 anys, a elecció del promotor.
  
d) Quan almenys el 60 per 100 dels titulars o ocupants dels habitatges, promotors d'aquesta rehabilitació, acrediten ingressos familiars que no passen de 5,5 milions de pessetes, tots els titulars o ocupants d'aquests habitatges, fins i tot aquells que no complesquen el requisit esmentat d'ingressos familiars, podran obtenir préstec qualificat per a finançar l'actuació rehabilitadora de l'edifici.
  
2. Subsidi de préstecs qualificats
  
a) Quan el titular del préstec siga l'arrendatari o el propietari d'un o més habitatges en l'edifici objecte de rehabilitació, i els seus ingressos familiars no passen de 5,5 milions de pessetes, el subsidi serà del 20 per 100 de la quota.
  
b) Quan el titular del préstec, siga persona física o jurídica, tinga un o més habitatges arrendats amb contracte d'arrendament vigent subjecte a pròrroga forçosa realitzat abans de l'entrada en vigor de la Llei 29/1994, de 24 de novembre, d'Arrendaments Urbans, no s'exigirà el requisit relatiu a límits d'ingressos familiars i el subsidi per a l'arrendador d'aquests habitatges serà del 20 per 100 de la quota.
  
c) El subsidi establert en els apartats anteriors d'aquest article s' aplicarà a tota la vida del préstec, incloent-hi el període de carència.
  
3. Subvencions
  
a) Una subvenció del 10 per 100 del pressupost protegit, sense que la quantia resultant puga superar una mitjana de 200.000 pessetes per habitatge, a aquelles actuacions de rehabilitació d'un edifici qualificats protegits, quan almenys el 60 per 100 dels titulars dels habitatges, promotors de la rehabilitació, tinguen ingressos familiars que no passen de 3,5 milions de pessetes i renuncien al subsidi del préstec qualificat. En aquest cas, també podran participar de la subvenció global indicada tots els altres titulars d'habitatges de l'edifici, promotors de la rehabilitació d'aquest, amb independència del seu nivell d'ingressos familiars.
  
Sota els mateixos supòsits, es reconeixerà una subvenció a aquells titulars dels habitatges, promotors de la rehabilitació, els ingressos familiars dels quals no passen de 3,5 milions de pessetes del 15 per 100 addicional de la part del pressupost protegit que els corresponga per la quota de participació en l'edifici, amb un límit màxim absolut de 300.000 pessetes per habitatge, o de 350.000 pessetes per habitatge si aquests titulars tenen de 65 anys en endavant.
  
Si els titulars als quals fa referència el paràgraf anterior són propietaris d'un o més habitatges de l'edifici objecte de la rehabilitació, i els tenen arrendats amb contracte d'arrendament en vigor subjecte a pròrroga forçosa, realitzat abans de l'entrada en vigor de la Llei 29/1994, de 24 de novembre, d'Arrendaments Urbans, la subvenció addicional establerta en el paràgraf anterior serà d'un 25 per 100 de la part del pressupost protegit que els corresponga per la quota de participació en l'edifici, amb un límit absolut de 400.000 pessetes per habitatge.
  
b) Quan no es complesca la condició d'ingressos familiars d'almenys el 60 per 100 dels titulars dels habitatges, a què fa referència l'apartat anterior, es reconeixerà una subvenció als titulars d'habitatges, promotors de la rehabilitació de l'edifici, als quals fan referència els paràgrafs segon i tercer de l'apartat anterior, sempre que els seus ingressos familiars no passen de 3,5 milions de pessetes, del 25 per 100 o del 35 per 100, respectivament, de la part del pressupost protegit que els corresponga per la seua quota de participació en l'edifici, amb uns límits absoluts de 500.000, 550.000 o 600.000 pessetes per habitatge, també, respectivament.
  
Article 61. Finançament qualificat per a la rehabilitació d'habitatges
  
La Generalitat Valenciana reconeixerà l'accés al finançament qualificat que s'estableix en el Reial Decret 1.186/98, de 12 de juny, a càrrec dels pressupostos del Ministeri de Foment, amb les següents condicions i característiques:
  
1. Característiques dels préstecs qualificats
  
a) L'import del préstec qualificat podrà arribar a la totalitat del pressupost protegit i serà garantit en la forma que exigesquen les entitats de crèdit prestadores.
  
b) El termini màxim d'amortització del préstec serà de deu anys, més u de carència com a màxim.
  
2. Subvencions
  
a) Quan el promotor tinga ingressos familiars que no passen de 3,5 milions de pessetes, la quantia de la subvenció serà del 25 per 100 del pressupost protegit, amb un límit absolut de 400.000 pessetes.
  
b) Quan el titular ocupant de l'habitatge, promotor de la seua rehabilitació, tinga de 65 anys en endavant, el percentatge serà del 35 per 100, amb un límit absolut de 500.000 pessetes.
  
c) Si l'habitatge per al qual s'obté la qualificació estiguera arrendat amb un contracte subjecte a pròrroga forçosa realitzat abans de l'entrada en vigor de la Llei 29/1994, de 24 de novembre, d'Arrendaments Urbans, la quantia de la subvenció serà d'un 35 per 100 del pressupost protegit, amb un límit absolut de 550.000 pessetes. En aquest cas no s'exigirà el límit de ingressos familiars del promotor de l'actuació.
  
d) Quan l'habitatge objecte de rehabilitació es destine a lloguer, s'haurà de vincular a aquest règim d'ús durant un període de 10 anys, i la renda anual màxima inicial per metre quadrat de superfície útil serà el 7 per 100 del preu legal màxim per metre quadrat de superfície útil d'un habitatge protegit, en el moment de la celebració del contracte d'arrendament en la mateixa localitat.
  
En aquest supòsit no es tindrà en compte el límit d'ingressos familiars del promotor de la rehabilitació.
  
Article 62. Finançament qualificat per a la rehabilitació d'habitatges unifamiliars
  
Quan es tracte de la rehabilitació d'un edifici amb un sol habitatge, la Generalitat Valenciana reconeixerà l'accés al finançament qualificat, que s'estableix en el Reial Decret 1.186/98, a càrrec dels pressupostos del Ministeri de Foment, que corresponga a l'actuació predominant, bé com rehabilitació d'edifici o d'habitatge, segons les característiques de les actuacions, reconeixent la quantia i condicions del préstec qualificat que corresponguen i les corresponents subvencions per a l'adequació estructural i/o funcional i d'habitabilitat de l'habitatge.
  
Secció vuitena
  
Àrees de rehabilitació
  
Article 63. Àrees de rehabilitació integrada concertada
  
1. Definició
  
Són àrees que per tractar-se de zones o barris en procés de degradació siguen així declarades pel Govern Valencià, per mitjà d'un decret, a proposta del conseller d'Obres Públiques, Urbanisme i Transports, amb el conveni previ amb l'Ajuntament que corresponga.
  
2. Contingut de la declaració
  
Aquesta declaració està determinada per la delimitació d'una àrea urbana concreta, a fi d'establir un programa tendent a la rehabilitació per mitjà de l'actuació coordinada de les administracions públiques i el foment de la iniciativa privada.
  
3. Criteris per a la declaració d'àrees de rehabilitació integrada concertada
  
Els criteris preferents per a la declaració de l'àrea de rehabilitació integrada concertada són els següents:
  
a) Que facen referència a àrees o zones degradades o en procés de degradació, amb un interés social que requeresca una intervenció renovadora integral.
  
b) Que facen referència a zones predominantment de primera residència, i que tinguen un valor històric significatiu.
  
c) Que aquesta àrea tinga un interés urbanístic, arquitectònic i ambiental.
  
d) Que l'ajuntament dispose d'un planejament adequat per a la realització de les actuacions de renovació urbana, ordenances específiques de suport i ajudes complementàries a aquestes actuacions, i acords o convenis amb altres administracions públiques per a dur a terme les actuacions incloses en l'àrea.
  
4. Actuacions protegides i ajudes a càrrec dels pressupostos de la Generalitat Valenciana
  
L'òrgan competent de la Generalitat Valenciana reconeixerà, per a les actuacions que s'indiquen a continuació, l'accés al finançament qualificat que s'estableix en la secció setena d'aquest capítol, a càrrec dels pressupostos del Ministeri de Foment, i les subvencions que es regulen en aquest article a càrrec dels seus propis fons, sempre que aquestes i els seus beneficiaris tinguen els requisits establerts en aquest decret.
  
4.1. Rehabilitació de l'habitatge pel promotor usuari
  
Les quanties de les ajudes són les següents:
  
· Quan els ingressos familiars ponderats del beneficiari no passen de 3,5 milions de pessetes, el 10 per 100 del pressupost protegit.
  
· Quan no passen de 2,5 milions de pessetes, el 20 per 100 del pressupost protegit.
  
· En el supòsit que els beneficiaris de les ajudes siguen joves o majors de 65 anys, els percentatges anteriors s'incrementaran 5 punts.
  
4.2. Rehabilitació dels edificis d'habitatges
  
a) Podran optar a una subvenció del 10 per 100 del pressupost protegit, d'acord amb la quota de participació que els corresponga, tant els propietaris dels habitatges com els promotors usuaris d'aquests, així com els propietaris dels locals comercials.
  
b) Per als promotors usuaris dels habitatges en els quals tinguen constituït el seu domicili habitual i permanent, aquesta subvenció serà la següent:
  
· Quan els ingressos familiars ponderats del beneficiari no passen de 3,5 milions de pessetes, el 20 per 100 del pressupost protegit.
  
· Quan no passen de 2,5 milions de pessetes, el 30 per 100 del pressupost protegit.
  
c) Si l'habitatge està arrendat amb contracte subjecte a pròrroga forçosa, la quantia de la subvenció serà del 20 per 100 del pressupost protegit.
  
d) En el cas que l'actuació tinga com a finalitat l'adequació de les façanes i/o cobertes podrà optar a les ajudes, en la quota de participació que corresponga, el promotor de l'actuació de rehabilitació, siga quin siga el règim d'ús d'aquests i el nivell d'ingressos familiars del beneficiari de les ajudes o dels usuaris dels habitatges, i és la quantia de la subvenció del 60 per 100 del pressupost protegit de la façana i/o coberta.
  
Les comunitats de propietaris tindran dret a la subvenció de les despeses justificades en concepte d'honoraris de projecte tècnic, assajos de diagnòstic i mesures de seguretat adoptades, així com les previstes en concepte de direcció d'obra, amb una quantia màxima del 10 per 100 del pressupost protegit, i no és acumulable a la regulada en els apartats anteriors. El pagament d'aquesta subvenció es tramitarà després d'obtenir la qualificació provisional.
  
4.3. Adquisició i immediata rehabilitació d'habitatge per a ús propi
  
L'actuació d'adquisició i immediata rehabilitació d'habitatges requerirà la prèvia qualificació de protegida, d'acord amb els criteris indicats per aquest decret, i les ajudes seran:
  
a) Per a les actuacions de rehabilitació, les que, si escau, corresponguen d'acord amb les establertes en l'apartat 4.1 d'aquest article.
  
b) Per a l'adquisició, les ajudes s'estableixen sobre el preu d'adquisició, d'acord amb l'article 50.2.b) d'aquest decret.
  
· Quan els ingressos familiars ponderats del beneficiari no passen de 3,5 milions de pessetes, el 5 per 100 del preu d'adquisició.
  
· Quan no passen de 2,5 milions de pessetes, el 7,5 per 100 del preu d'adquisició.
  
· En el supòsit que els beneficiaris de les ajudes siguen joves i que l'adquisició constituesca el primer accés a la propietat d'un habitatge, o siguen majors de 65 anys, o que l'habitatge siga adquirit per l'arrendatari d'aquest amb contracte subjecte a pròrroga forçosa, els percentatges anteriors s'incrementaran 2,5 punts.
  
4.4. Rehabilitació d'habitatge cedit en arrendament amb pròrroga forçosa
  
La quantia de la subvenció al propietari serà el 20 per 100 del pressupost protegit.
  
4.5. Promoció de rehabilitació integral d'edificis amb destinació a venda o arrendament
  
· Amb independència de l'opció que adopte el promotor, d'acord amb l'article 53.3, la quantia de la subvenció serà del 10 per 100 o del 15 per 100, si es destina a venda o arrendament respectivament, del pressupost protegit que corresponga als elements comuns, excloent, si escau, el pressupost de les façanes i/o cobertes de l'edifici.
  
· En el cas que l'actuació incloga l'adequació de les façanes i/o cobertes, la quantia de la subvenció serà del 60 per 100 del pressupost protegit de la façana i/o coberta.
  
4.6. Adequació d'equipaments.
  
· Quan el promotor de les actuacions siga una entitat sense ànim de lucre, la quantia de la subvenció serà del 25 per 100 del pressupost protegit.
  
· Si el promotor és una entitat amb ànim de lucre, la subvenció serà del 10 per 100 del pressupost protegit.
  
· En el cas que l'actuació incloga l'adequació de façanes i cobertes, la quantia de la subvenció per a aquestes serà del 60 per 100 del pressupost protegit d'aquestes.
  
· En qualsevol cas, la suma de les subvencions anteriors no podrà excedir, quan es tracte d'un promotor sense ànim de lucre, del 25 per 100 del mòdul de rehabilitació per la superfície útil de l'edifici, i del 10 per 100 del mateix producte, quan el promotor siga una entitat amb ànim de lucre.
  
5. Pagament fraccionat de les subvencions
  
Quan es preveja que la durada de les obres objecte de l'actuació de rehabilitació puga ser superior a un any, les ajudes econòmiques que concedesca la Generalitat Valenciana i que es porten a terme en àrees de rehabilitació integrada concertada, es fraccionaran en dos lliuraments equivalents cadascun al 50 per 100 de l'import total de la subvenció, i el primer es farà una vegada s'haja certificat l'execució del 50 per 100 de l'obra objecte de l'actuació, pel director tècnic d'aquestes. El pagament de la resta es farà després de la concessió de la qualificació definitiva.
  
En el supòsit que la durada de les obres siga inferior a un any, la concessió de la subvenció es farà una vegada s'haja concedit la qualificació definitiva.
  
Article 64. Àrees de rehabilitació en conjunts historicoartístics
  
1. Definició
  
Són els conjunts històrics declarats com a tal de la Comunitat Valenciana, d'acord amb la definició de l'article 26.1.B) de la Llei 4/1998 de Patrimoni Cultural Valencià que disposen de Pla Especial de Protecció o Pla de Reforma Interior.
  
Els conjunts històrics declarats que no disposen de planejament especial aprovat podran, a sol·licitud de l'ajuntament interessat i mitjançant resolució del conseller d'Obres Públiques, Urbanisme i Transports, acollir-se al sistema d'ajudes regulat en l'article 65 d'aquest decret per a les àrees de rehabilitació en zones degradades.
  
2. Actuacions protegides i ajudes a càrrec dels pressupostos de la Generalitat Valenciana.
  
 L'òrgan competent de la Generalitat Valenciana reconeixerà, per a les actuacions que s'indiquen tot seguit, l'accés al finançament qualificat que s'estableix en la secció setena d'aquest capítol a càrrec dels pressupostos del Ministeri de Foment, i les subvencions que es regulen en el present article a càrrec dels propis fons, sempre que aquestes i els seus beneficiaris tinguen els requisits establerts en aquest decret.
  
2.1. Rehabilitació de l'habitatge
  
Les quanties de les ajudes són les següents:
  
· Quan els ingressos familiars ponderats del beneficiari no passen de 3,5 milions de pessetes, el 5 per 100 del pressupost protegit.
  
· Quan no passen de 2,5 milions de pessetes, el 10 per 100 del pressupost protegit.
  
· En el supòsit que els beneficiaris de les ajudes siguen joves o majors de 65 anys, els percentatges anteriors s'incrementaran en 5 punts percentuals.
  
2.2. Rehabilitació dels edificis d'habitatges
  
a) Podran optar a una subvenció del 10 per 100 del pressupost protegit, d'acord amb la quota de participació que els corresponga, tant els propietaris dels habitatges com els promotors usuaris d'aquests, així com els propietaris dels locals comercials.
  
b) Per als promotors usuaris dels habitatges en què tinguen constituït el seu domicili habitual i permanent, aquesta subvenció serà la següent:
  
· Quan els ingressos familiars ponderats del beneficiari no passen de 3,5 milions de pessetes, el 15 per 100 del pressupost protegit.
  
· Quan no passen de 2,5 milions de pessetes, el 25 per 100 del pressupost protegit.
  
c) Si l'habitatge està arrendat amb un contracte subjecte a pròrroga forçosa, el 20 per 100 del pressupost protegit.
  
d) En el cas que l'actuació tinga com a finalitat l'adequació de les façanes i/o cobertes, podrà optar a les ajudes, en la quota de participació que corresponga, el promotor de l'actuació de rehabilitació, siga quin siga el règim d'ús dels habitatges i el nivell d'ingressos familiars del beneficiari de les ajudes o dels usuaris d'aquestes.
  
· La quantia de la subvenció serà del 60 per 100 del pressupost protegit de la façana i/o coberta.
  
2.3. Adquisició i immediata rehabilitació d'habitatge per a ús propi.
  
L'actuació d'adquisició i immediata rehabilitació d'habitatges requerirà la qualificació prèvia de protegida, d'acord amb els criteris que indica aquest decret, i les ajudes seran:
  
a) Per a les actuacions de rehabilitació, les que, si escau, corresponguen d'acord amb les establertes en l'apartat 2.1 d'aquest article.
  
b) Per a l'adquisició, les ajudes s'estableixen sobre el preu d'adquisició, d'acord amb l'article 50.2.b) d'aquest decret:
  
· Quan els ingressos familiars ponderats del beneficiari no passen de 3,5 milions de pessetes, el 5 per 100 del preu d'adquisició.
  
· Quan no passen de 2,5 milions de pessetes, el 7,5 per 100 del preu d'adquisició.
  
· En el supòsit que els beneficiaris de les ajudes siguen joves i l'adquisició constituesca el primer accés a la propietat d'un habitatge, o siguen majors de 65 anys, o que l'habitatge siga adquirit per l'arrendatari d'aquest amb un contracte subjecte a pròrroga forçosa, els percentatges anteriors s'incrementaran 2,5 punts.
  
2.4. Rehabilitació d'habitatge cedit en arrendament amb pròrroga forçosa.
  
· La quantia de la subvenció al propietari serà el 20 per 100 del pressupost protegit.
  
2.5. Promoció de rehabilitació integral d'edificis amb destinació a venda o arrendament.
  
· Amb independència de l'opció que adopte el promotor d'acord amb el que estableix l' article 53.3 d'aquest decret, la quantia de la subvenció serà del 5 per 100 o del 10 per 100, si es destina a venda o arrendament respectivament, del pressupost protegit que corresponga als elements comuns, excloent, si escau, el pressupost de les façanes i/o cobertes de l'edifici.
  
· En el cas que l'actuació incloga l'adequació de les façanes i/o cobertes, la quantia de la subvenció serà del 60 per 100 del pressupost protegit de la façana i/o coberta.
  
2.6. Adequació d'equipaments
  
Quan el promotor de les actuacions siga una entitat sense ànim de lucre, la quantia de la subvenció serà del 25 per 100 del pressupost protegit.
  
Si el promotor és una entitat amb ànim de lucre, la subvenció serà del 10 per 100 del pressupost protegit.
  
En el cas que l'actuació incloga l'adequació de façanes i cobertes, la quantia de la subvenció per a aquestes serà del 60 per 100 del pressupost protegit d'aquestes.
  
En qualsevol cas, la suma de les subvencions anteriors no podrà excedir, quan es tracte d'un promotor sense ànim de lucre, del 25 per 100 del mòdul de rehabilitació per la superfície útil de l'edifici, i del 10 per 100 del mateix producte, quan el promotor siga una entitat amb ànim de lucre.
  
2.7. Adequació d'equipament comunitari primari
  
La quantia de les subvenciones per a aquestes actuacions serà del 40 per 100 del pressupost protegit, sempre que hi haja resolució del conseller d'Obres Públiques, Urbanisme i Transports, amb la convocatòria prèvia establerta amb aquesta finalitat.
  
Article 65. Àrees de rehabilitació en zones degradades
  
1. Definició
  
Són aquelles àrees urbanes centrals o perifèriques que tenint un programa d'actuació municipal en què s'estableixen incentius a la iniciativa privada per a la conservació, renovació i millora del patrimoni residencial i del planejament adequat, siguen així declarades per resolució del conseller d'Obres Públiques, Urbanisme i Transports, a petició motivada de l'ajuntament i d'acord amb la convocatòria que, si escau, s'establesca.
  
Les àrees de rehabilitació en zones degradades podran referir-se a centres històrics o a àrees perifèriques de les ciutats.
  
2. Són criteris per a la declaració de les àrees de rehabilitació en els límits urbans:
  
a) Que la zona es trobe situada en la perifèria de les ciutats de la Comunitat Valenciana o en zones degradades amb un marcat interés social.
  
b) Que faça referència a zones destinades a primera residència.
  
c) Que la majoria dels edificis de l'àmbit hagen sigut construïts entre els anys 1940 i 1970.
  
d) Que haja importants mancances d'equipaments.
  
e) Que la població de la zona que cal rehabilitar estiga constituïda principalment per famílies amb escassos ingressos.
  
f) Que concórreguen altres circumstàncies de caràcter social que aconsellen una actuació renovadora.
  
3. Són criteris per a la declaració d'àrees de rehabilitació en centres històrics:
  
a) Que la zona tinga interés històric, urbanístic, arquitectònic i ambiental.
  
b) Que l'ajuntament dispose de Pla Especial de Protecció, Pla de Reforma Interior o planejament adequat.
  
c) Que concórreguen altres circumstàncies de caràcter social que aconsellen una actuació renovadora.
  
4. Declaració
  
La declaració d'àrea de rehabilitació de zona degradada en centre històric o en límits urbans requerirà, en qualsevol cas, la convocatòria prèvia per ordre del conseller d'Obres Públiques, Urbanisme i Transports on, en funció de les característiques d'aquesta, s'aplicarà el règim d'ajudes previst en aquest decret i s'establiran, si escau, les ajudes a les actuacions directes a realitzar per iniciativa municipal.
  
En la declaració d'àrees de rehabilitació en límits urbans es podrà establir que els són d'aplicació les ajudes que, a continuació, es regulen per a les actuacions de façanes i cobertes, en funció de l'interés històric, arquitectònic i ambiental i la necessitat social.
  
5. Actuacions protegides i ajudes a càrrec als pressupostos de la Generalitat Valenciana
  
L'òrgan competent de la Generalitat Valenciana reconeixerà, per a les actuacions que s'indiquen a continuació, l'accés al finançament qualificat que s'estableix en la secció setena d'aquest capítol a càrrec dels pressupostos del Ministeri de Foment, i les subvencions que es regulen en el present article a càrrec dels seus propis fons, sempre que aquestes i els seus beneficiaris tinguen els requisits establerts en aquest decret.
  
5.1. Rehabilitació de l'habitatge
  
Les quanties de les ajudes són les següents:
  
· Quan els ingressos familiars ponderats del beneficiari no passen de 3,5 milions de pessetes, el 2,5 per 100 del pressupost protegit.
  
· Quan no passen de 2,5 milions de pessetes, el 5 per 100 del pressupost protegit.
  
· En el supòsit que els beneficiaris de les ajudes siguen joves o majors de 65 anys, els percentatges anteriors s'incrementara en 2,5 punts.
  
5.2. Rehabilitació dels edificis d'habitatges
  
a) Les subvencions per als promotors usuaris dels habitatges en els quals tinguen constituït el seu domicili habitual i permanent són les següents:
  
· Quan els ingressos familiars ponderats del beneficiari no passen de 3,5 milions de pessetes, el 10 per 100 del pressupost protegit.
  
· Quan no passen de 2,5 milions de pessetes, el 20 per 100 del pressupost protegit.
  
b) Podran optar a una subvenció del 10 per 100 del pressupost protegit, d'acord amb la quota de participació que els corresponga, els propietaris dels habitatges que es troben arrendats amb contractes subjectes a pròrroga forçosa.
  
c) En el cas que l'actuació tinga com a finalitat l'adequació de les façanes i/o cobertes, podrà optar a les ajudes, en la quota de participació que corresponga, el promotor de l'actuació de rehabilitació, siga quin siga el règim d'ús dels habitatges i el nivell d'ingressos familiars del beneficiari de les ajudes o dels usuaris d'aquestes.
  
 En les àrees de rehabilitació en centres històrics, la quantia de la subvenció serà del 40 per 100 del pressupost protegit de la façana i/o coberta. Així com també en aquells edificis amb interés històric, arquitectònic o ambiental, situats en els límits urbans.
  
5.3. Adquisició i immediata rehabilitació d'habitatge per a ús propi.
  
L'actuació d'adquisició i immediata rehabilitació d'habitatges requerirà la qualificació prèvia de protegida, d'acord amb els criteris indicats per aquest decret, i les ajudes seran:
  
a) Per a les actuacions de rehabilitació, les que, si escau, corresponguen d'acord amb el que estableix l'apartat 5.1 d'aquest article.
  
b) Per a l'adquisició, les ajudes que, a continuació, s'estableixen sobre el preu d'adquisició, d'acord amb l'article 50.2.b) d'aquest decret.
  
· Quan els ingressos familiars ponderats del beneficiari no passen de 3,5 milions de pessetes, el 2,5 per 100 del preu d'adquisició.
  
· Quan no passen de 2,5 milions de pessetes, el 5 per 100 del preu d'adquisició.
  
· En el supòsit que els beneficiaris de les ajudes siguen joves i l'adquisició constituesca el primer accés a la propietat d'un habitatge, o siguen majors de 65 anys, o que l'habitatge siga adquirit per l'arrendatari d'aquest amb contracte subjecte a pròrroga forçosa, els percentatges anteriors s'incrementaran 2,5 punts.
  
5.4. Rehabilitació d'habitatge cedit en arrendament amb pròrroga forçosa
  
La quantia de la subvenció al propietari serà el 10 per 100 del pressupost protegit.
  
5.5. Promoció de la rehabilitació integral d'edificis amb destinació a venda o a arrendament.
  
En les àrees de rehabilitació en centres històrics, quan l'actuació incloga l'adequació de les façanes i/o cobertes, la quantia de la subvenció serà del 40 per 100 del pressupost protegit de la façana i/o coberta.
  
5.6. Adequació d'equipaments
  
Quan el promotor de les actuacions de rehabilitació d'equipaments de caràcter social, cultural o educatiu siga una entitat sense ànim de lucre, la quantia de la subvenció serà del 20 per 100 del pressupost protegit.
  
En el cas que l'actuació incloga l'adequació de façanes i cobertes, la quantia de la subvenció per a aquestes serà del 40 per 100 del pressupost protegit d'aquestes.
  
En qualsevol cas, la suma de les subvencions anteriors no podrà sobrepassar el 20 per 100 del mòdul de rehabilitació per la superfície útil de l'edifici.
  
5.7. Adequació d'equipament comunitari primari
  
La quantia de la subvenció per a aquestes actuacions serà del 30 per 100 del pressupost protegit, sempre que hi haja resolució del conseller d'Obres Públiques, Urbanisme i Transports, amb la convocatòria prèvia establerta amb aquesta finalitat.
  
Secció novena
  
Altres actuacions de protecció preferent en rehabilitació
  
Article 66. En zones rurals
  
1. Són les actuacions de rehabilitació en edificis o habitatges situats en municipis o nuclis de població que no passen de 2.000 habitants.
  
2. Actuacions protegides i ajudes a càrrec dels pressupostos de la Generalitat Valenciana.
  
L'òrgan competent de la Generalitat Valenciana reconeixerà, per a les actuacions que s'indiquen a continuació, l'accés al finançament qualificat que s'estableix en la secció setena d'aquest capítol a càrrec dels pressupostos del Ministeri de Foment, i les subvencions que es regulen en el present article a càrrec dels seus propis fons, sempre que aquestes i els seus beneficiaris tinguen els requisits establertes en el aquest decret.
  
2.1. Rehabilitació de l'habitatge
  
Les quanties de les ajudes són les següents:
  
· Quan els ingressos familiars ponderats del beneficiari no passen de 3,5 milions de pessetes, el 2,5 per 100 del pressupost protegit.
  
· Quan no passen de 2,5 milions de pessetes, el 5 per 100 del pressupost protegit.
  
· En el supòsit que els beneficiaris de les ajudes siguen joves o majors de 65 anys, els percentatges anteriors s'incrementaran en 2,5 punts.
  
2.2. Rehabilitació dels elements comuns dels edificis d'habitatges.
  
Les subvencions per als promotors usuaris de les habitatges en els quals tinguen constituït el seu domicili habitual i permanent són les següents:
  
· Quan els ingressos familiars ponderats del beneficiari no passen de 3,5 milions de pessetes, el 5 per 100 del pressupost protegit.
  
· Quan no passen de 2,5 milions de pessetes, el 10 per 100 del pressupost protegit.
  
2.3. Adquisició i immediata rehabilitació d'habitatge per a ús propi.
  
L'actuació d'adquisició i immediata rehabilitació d'habitatges requerirà la qualificació protegida prèvia, d'acord amb els criteris indicats per aquest decret, i les ajudes seran:
  
a) Per a les actuacions de rehabilitació, les que, si escau, corresponguen d'acord amb les establertes en el Reial Decret 1.186/1998, de 12 de juny.
  
b) Per a l'adquisició, les ajudes s'estableixen sobre el preu de adquisició, d'acord amb el que estableix l'article 50.2.b) d'aquest decret.
  
· Quan els ingressos familiars ponderats del beneficiari no passen de 3,5 milions pessetes, el 2,5 per 100 del preu d'adquisició.
  
· Quan no passen de 2,5 milions de pessetes, el 5 per 100 del preu d'adquisició.
  
· En el supòsit que els beneficiaris de les ajudes siguen joves i l'adquisició constituesca el primer accés a la propietat d'un habitatge, o siguen majors de 65 anys, o que l'habitatge s'haja adquirit per l'arrendatari d'aquest amb contracte subjecte a pròrroga forçosa, els percentatges anteriors s'incrementaran 2,5 punts percentuals.
  
Article 67. Edificis catalogats
  
1. Es consideren edificis catalogats, als efectes d'aquest decret, els que figuren en l'Inventari General del Patrimoni Cultural, regulat en la Llei 4/1998, del Patrimoni Cultural Valencià o, si escau, els que dins del planejament aprovat tinguen algun nivell de protecció.
  
2. Actuacions protegides i ajudes a càrrec dels pressupostos de la Generalitat Valenciana.
  
L'òrgan competent de la Generalitat Valenciana reconeixerà, per a les actuacions que s'assenyalen a continuació, l'accés al finançament qualificat que es contempla en la secció setena d'aquest capítol a càrrec dels pressupostos del Ministeri de Foment, i les subvencions que es regulen en aquest article a càrrec dels seus propis fons, sempre que aquestes i els seus beneficiaris reunesquen els requisits que estableix aquest decret.
  
2.1. Rehabilitació dels elements comuns dels edificis d'habitatges.
  
Podran optar a una subvenció del 10 per 100 del pressupost protegit, tant els propietaris dels habitatges com els promotors usuaris d'aquests, d'acord amb la quota de participació que els corresponga, independentment del nivell d'ingressos.
  
Per als propietaris dels locals comercials, la quantia de la mencionada ajuda serà el 5 per 100 del pressupost protegit.
  
Secció deu
  
Edificis amb patologies estructurals
  
Article 68. Edificis afectats per patologies estructurals derivades de l'ús de ciment aluminós
  
1. Definició
  
Són les actuacions de rehabilitació que tinguen per objecte l'adequació estructural en edificis d'habitatges de promoció privada construïts entre 1950 i 1980, ambdós inclosos, quan existesca risc estructural produït per la utilització de ciment aluminós.
  
Per a qualificar com a protegida l'actuació, haurà d'acreditar-se l'existència de deteriorament estructural mitjançant un informe d'inspecció de l'estructura de l'edifici. El contingut del mencionat informe haurà d'ajustar-se a les condicions tècniques establertes en el conveni subscrit entre la Conselleria d'Obres Públiques, Urbanisme i Transports i el Col·legi Oficial d'Arquitectes de la Comunitat Valenciana, o altres convenis semblants que s'establesquen. El cost dels informes serà a càrrec de la Generalitat Valenciana, sempre que vagen referits a edificis d'habitatges construïts en el mencionat període.
  
2. Ajudes a càrrec als pressupostos de la Generalitat Valenciana.
  
L'òrgan competent de la Generalitat Valenciana reconeixerà, per a les actuacions que s'assenyalen a continuació, l'accés al finançament qualificat que es contempla en la secció setena d'aquest capítol a càrrec dels pressupostos del Ministeri de Foment, i les subvencions que es regulen aquest article a càrrec dels seus propis fons, sempre que aquestes i els seus beneficiaris reunesquen els requisits que estableix aquest decret:
  
2.1. Ajudes a la rehabilitació per adequació estructural derivada de la utilització de ciment aluminós en els edificis d'habitatges.
  
a) Subvencions a la comunitat de propietaris.
  
Les comunitats de propietaris tindran dret a la subvenció de les despeses justificades en concepte d'honoraris de projecte tècnic, assajos de diagnòstic i mesures de seguretat adoptades, com també les previstes en concepte de direcció d'obra, amb un màxim del 10 per 100 del pressupost protegit, que no serà acumulable a les que s'estableixen en l'apartat següent. El pagament d'aquesta subvenció es tramitarà després d'obtenir la qualificació provisional.
  
b) Subvencions personals.
  
· Si els ingressos familiars del beneficiari excedeixen de 5,5 milions de pessetes, el 20 per 100 del pressupost protegit.
  
· Si els ingressos familiars del beneficiari no excedeixen de 5,5 milions de pessetes, el 30 per 100 del pressupost protegit.
  
· Si els ingressos familiars del beneficiari no excedeixen de 3,5 milions de pessetes, el 40 per 100 del pressupost protegit.
  
· Si els ingressos familiars del beneficiari no excedeixen de 2,5 milions de pessetes, el 50 per 100 del pressupost protegit.
  
· En locals comercials, el 10 per 100 del pressupost protegit.
  
2.2. Les ajudes que, per al cas de promotors amb escassos recursos, en les condicions establertes, es tenen en compte en la secció 12ª d'aquest capítol.
  
3. Pagament fraccionat de les ajudes.
  
El pagament de les subvencions personals es realitzarà en dos lliuraments: un del 50 per 100 de l'import total de la subvenció, una vegada certificada l'execució del 50 per 100 de l'obra objecte de l'actuació, pel director tècnic d'aquestes. El pagament de l'import restant es realitzarà una vegada concedida la qualificació definitiva.
  
Article 69. Edificis afectats per patologies estructurals
  
1. Definició
  
Són les actuacions de rehabilitació que tinguen per objecte l'adequació estructural en edificis d'habitatges de promoció privada, quan existesca risc estructural.
  
2. Ajudes a càrrec dels pressupostos de la Generalitat Valenciana
  
L'òrgan competent de la Generalitat Valenciana reconeixerà, per a les actuacions que s'assenyalen a continuació, l'accés al finançament qualificat que considera la secció setena d'aquest capítol a càrrec dels pressupostos del Ministeri de Foment, i les subvencions que es regulen en aquest article a càrrec dels seus propis fons, sempre que aquestes i els seus beneficiaris reunesquen els requisits que estableix aquest decret i l'habitatge constituesca el domicili habitual i permanent dels promotors.
  
La quantia de la subvenció serà:
  
· Si els ingressos familiars del beneficiari no excedeixen de 5,5 milions de pessetes, el 10 per 100 del pressupost protegit.
  
· Si els ingressos familiars del beneficiari no excedeixen de 3,5 milions de pessetes, el 20 per 100 del pressupost protegit.
  
· Si els ingressos familiars del beneficiari no excedeixen de 2,5 milions de pessetes, el 30 per 100 del pressupost protegit.
  
Secció onze
  
Actuacions de rehabilitació fora dels àmbits anteriors
  
Article 70. rehabilitació d'edificis
  
Les actuacions de rehabilitació d'edificis d'habitatges que no es troben en les situacions i àmbits expressament considerats en aquest decret, podran optar al finançament qualificat establert en el Reial Decret 1.186/1998, de 12 de juny.
  
Article 71. Rehabilitació d'habitatges
  
Les actuacions de rehabilitació d'habitatges que no es troben expressament considerades en les situacions recollides en aquest decret, no podran optar al finançament qualificat previst en el Reial Decret 1.186/1998, de 12 de juny, excepte quan es tracte de l'adaptació de l'habitatge a persones amb minusvalideses.
  
Podran obtenir, no obstant això, la qualificació d'actuació protegida a altres efectes, sempre que els ingressos familiars dels beneficiaris no excedesquen de 5,5 milions de pessetes.
  
Secció dotze
  
Ajudes per a promotors usuaris
  
amb escassos recursos econòmics
  
Article 72. Actuacions de rehabilitació en situacions amb promotors usuaris amb escassos recursos econòmics
  
Podran optar al finançament qualificat que es regula en aquesta secció, els promotors usuaris amb escassos recursos econòmics que reunesquen les següents característiques:
  
a) Els promotors usuaris que participen en la rehabilitació de l'edifici o habitatge, que constituesca el seu domicili habitual i permanent durant almenys els dos últims anys.
  
b) Que no disposen de cap altra propietat susceptible de ser utilitzada com a habitatge.
  
c) Que els seus ingressos familiars siguen inferiors a un milió de pessetes, o si el superen, a 250.000 pessetes anuals per cada membre de la unitat familiar.
  
d) Que es complesquen les condicions establertes en aquest decret per a la qualificació d'actuació protegida.
  
I en les següents situacions:
  
1) En les àrees de rehabilitació integrada concertada, en les àrees de rehabilitació en conjunts historicoartístics i en aquelles altres àrees de rehabilitació declarades per resolució del conseller d'Obres Públiques, Urbanisme i Transports o en la declaració de les quals així es determine.
  
2) En la rehabilitació d'edificis afectats per patologies estructurals derivades del ús del ciment aluminós.
  
3) En aquelles situacions en què per raons de precarietat social i falta de condicions respecte de l'estat dels edificis i habitatges, es promoguen per un ens públic territorial o organització pública o privada sense ànim de lucre, actuacions de rehabilitació a tercers en les condicions que es regulen en aquesta secció.
  
Article 73. Ajudes que es concediran a promotors usuaris amb escassos recursos econòmics
  
Els promotors usuaris que reunesquen les condicions assenyalades en l'article 72 i altres requisits exigibles d'aquest decret, podran optar a unes ajudes que podran arribar al 100 per 100 del cost total de les actuacions de rehabilitació, resultants de la suma de les següents:
  
1. A càrrec dels pressupostos del Ministeri de Foment
  
· Dret a optar al préstec qualificat en les condicions establertes en la secció setena d'aquest capítol
  
· Per la participació en la rehabilitació de l'edifici, una subvenció del 25 per 100 del pressupost protegit amb un límit màxim de 500.000 pessetes, o d'un 35 per 100 amb un límit màxim de 550.000 si el promotor té més de 65 anys.
  
· Per la rehabilitació de l'habitatge, una subvenció del 25 per 100 del pressupost protegit amb un límit màxim de 400.000 pessetes, o d'un 35 per 100 amb un límit màxim de 500.000 si el promotor té més de 65 anys.
  
2. A càrrec dels pressupostos de la Generalitat Valenciana
  
· La Generalitat Valenciana reconeixerà, a càrrec dels seus pressupostos, una ajuda que sumada a l'anterior no podrà excedir del 100 per 100 del pressupost protegit de l'actuació.
  
3. Limitacions a l'import total d'aquestes ajudes
  
La suma de les subvencions anteriors no podrà excedir, en cap cas, dels límits següents:
  
a) 1.000.000 pessetes per habitatge, per a obres que tinguen per objecte l'adequació estructural i/o funcional de l'edifici.
  
b) 600.000 pessetes per habitatge, per a obres que tinguen per objecte l'adequació d'habitabilitat.
  
c) 1.600.000 pessetes per habitatge, per a obres en les quals se simultanietge l'adequació estructural i funcional de l'edifici amb l'habitabilitat de l'habitatge.
  
Article 74. Procediment i gestió de les ajudes per a promotors amb escassos recursos
  
En el supòsit de les situacions considerades en aquesta secció, les actuacions podran realitzar-se, bé per iniciativa dels mateixos promotors usuaris o bé per un ens públic territorial o organització, pública o privada, sense ànim de lucre que actue en nom d'aquells.
  
1. Quan actuen els promotors usuaris per compte propi, la tramitació s'ajustarà d'acord amb les següents especificacions:
  
a) Juntament amb la qualificació de l'actuació protegida s'atorgarà, mitjançant resolució del cap del Servei Territorial corresponent, el reconeixement del dret a les ajudes establertes per al supòsit de promotors usuaris amb escassos recursos.
  
b) Quan el termini previst per a l'execució de les obres siga superior a un any, el pagament de la subvenció es farà efectiu mitjançant dos lliuraments parcials, el primer, contra justificació d'haver-se executat el 50 per 100 de les obres. El pagament de la resta de la subvenció es realitzarà una vegada concedida la qualificació definitiva.
  
Si el termini de les obres és inferior a l'any, amb els mateixos criteris assenyalats, el pagament de la subvenció es realitzarà per la totalitat una vegada concloses les actuacions i concedida la qualificació definitiva.
  
c) Els serveis territorials d'Arquitectura i Habitatge ostentaran prerrogatives de supervisió i fiscalització de l'execució de les obres i comprovació de l'efectiva aplicació de la subvenció a la realització d'aquelles.
  
d) El pagament de les subvencions es realitzarà al promotor usuari de les actuacions de rehabilitació.
  
2. En aquelles situacions en què, per raons de precarietat social i falta de condicions dels edificis i habitatges, es promoguen per un ens públic territorial o organització pública o privada sense ànim de lucre actuacions de rehabilitació de residents amb escassos recursos econòmics, la tramitació s'ajustarà a les condicions següents:
  
a) Tramitació de l'expedient per a poder acollir-se a aquesta modalitat.
  
L'organisme promotor d'aquests haurà d'aportar la següent documentació:
  
· Plànol d'emplaçament amb la situació de cadascun dels edificis i/o habitatges sobre els quals es pretén intervenir.
  
· Pressupost de cadascuna de les intervencions que es prevegen.
  
· Informe dels serveis socials relatiu a la situació de cadascunitat familiar usuària dels habitatges amb necessitat de rehabilitació.
  
· Autorització dels usuaris dels habitatges i cessió dels drets per a la percepció de les subvencions a favor de l'ens promotor.
  
· Aportacions i compromisos de l'ens promotor en concepte de gestió, redacció dels projectes o memòries tècniques necessàries, etc.
  
b) Vista la documentació, el servei territorial emetrà un informe que elevarà al director general d'Arquitectura i Habitatge, perquè emeta resolució prèvia a la qualificació de les actuacions, conforme es regule en l'ordre de tramitació corresponent.
  
c) Emesa la resolució favorable pel director general d'Arquitectura i Habitatge, el servei territorial procedirà a la qualificació de les actuacions i la resolució relativa al reconeixement de les ajudes considerades en aquesta secció.
  
d) El pagament de les subvencions es realitzarà a l'organisme promotor d'aquestes, i es farà efectiu el 50 per 100 a l'inici de les obres i la resta quan, una vegada concloses, disposen de la corresponent qualificació definitiva.
  
Secció tretze
  
Rehabilitació d'habitatges de promoció pública
  
Article 75. Actuacions de rehabilitació en habitatges de promoció pública
  
1. Tindran per objecte les actuacions de rehabilitació derivades de la necessària adequació estructural i/o funcional i les obres complementàries d'adequació d'habitabilitat que s'hagen de realitzar com a conseqüència del greu deteriorament estructural, patologies derivades de la utilització del ciment aluminós o greu inadequació funcional.
  
2. Quantia de les ajudes
  
Serà el cost total de les actuacions de rehabilitació dels edificis i dels habitatges i locals de promoció pública, i es finançarà a càrrec dels pressupostos de la Generalitat Valenciana, dins de les seues disponibilitats pressupostàries, sense perjudici de les aportacions establertes o que s'establesquen pel Ministeri de Foment, i que es regulen en el Reial Decret 1.186/98, per a la Rehabilitació d'Edificis i Habitatges, i, si escau, amb els organismes o ens locals promotors o que assumesquen la tutela d'aquestes, determinant-se en el corresponent programa d'actuació la participació, tant financera com tècnica i de gestió, d'aquests.
  
Article 76. Tramitació i gestió de les ajudes
  
1. Habitatges i locals de promoció pública adscrits o que hagen pertangut al parc d'habitatges de la Generalitat Valenciana:
  
En aquests habitatges i locals tant l'estudi previ de diagnosi per a reconéixer l'estat de l'estructura, com els costos de les mesures de seguretat, de rehabilitació estructural, honoraris tècnics, llicències, reallotjaments, execució material de les obres pertinents, i qualsevol altre cost que poguera produir-se, es finançarà conforme al que assenyala l'article 75.
  
Les actuacions es duran a terme per la Conselleria d'Obres Públiques, Urbanisme i Transports, bé directament per la Direcció General d'Arquitectura i Habitatge o a través de l'Institut Valencià d'Habitatge, SA.
  
2. Habitatges i locals de promoció pública promoguts sense ànim de lucre per l'Estat, els seus organismes autònoms o patronats oficials i ens locals, tant directament o per convenis, o en desplegament d'un Pla Nacional d'habitatge, destinats a beneficiaris amb baixos nivells de renda.
  
El promotor públic o ens que assumesca la tutela dels habitatges i locals sol·licitarà a la Conselleria d'Obres Públiques, Urbanisme i Transports, davant la Direcció General d'Arquitectura i Habitatge, les ajudes necessàries per a dur a terme les actuacions. La sol·licitud inclourà necessàriament una proposta d'actuacions que considere la participació, tant tècnica com financera, i la gestió prevista per a la seua realització i que podrà adoptar una de les següents formes:
  
a) Quan el promotor públic o ens que assumesca la tutela dels habitatges i locals realitze directament la gestió i execució de les actuacions de rehabilitació i sol·licite les ajudes juntament amb la mencionada proposta, la Direcció General d'Arquitectura i Habitatge, mitjançant resolució del director general, establirà l'import total de l'ajuda, les condicions per a la concessió i el pagament d'aquesta atendran a raons de caràcter social o d'urgència.
  
b) Quan el promotor públic no realitze la gestió i l'execució de les actuacions de rehabilitació estructural especial, acompanyarà a la proposta d'actuacions i sol·licitud d'ajudes, l'acord per a la subscripció d'un conveni de gestió amb l'Institut Valencià d'Habitatge, SA, el qual queda expressament facultat per aquesta normativa per a dur a terme les actuacions necessàries. Per resolució de la Direcció General d'Arquitectura i Habitatge s'establirà l'import total de l'ajuda, atenent a raons de caràcter social o d'urgència les condicions per a la concessió i el pagament d'aquesta, a favor de l'Institut Valencià d'Habitatge, SA.
  
CAPÍTOL VI
  
Actuacions arqueològiques
  
Article 77. Objecte de l'actuació protegida
  
Podran gaudir d'ajuda econòmica de la Generalitat Valenciana, en els termes que estableix aquest capítol, les actuacions que tinguen per objecte la remoció del subsòl dins de les àrees de rehabilitació integrada concertada, quan aquella constituesca una exigència prèvia a l'obtenció de llicència per a la construcció d'edificis de nova planta d'habitatges de protecció pública, determinada per raons arqueològiques.
  
Article 78. Beneficiaris
  
1. Podran ser beneficiaris d'aquestes ajudes les persones físiques o jurídiques de naturalesa estrictament privada que actuen com a promotors d'habitatges de nova construcció de protecció pública, en qualsevol de les seues modalitats, amb destinació a la venda o cessió en arrendament.
  
2. S'exclouen expressament d'aquestes ajudes les actuacions de promoció d'habitatges de nova construcció de protecció pública o en qualsevol altre règim que foren promogudes directament per les administracions territorials o empreses en què aquelles ostenten, directament o indirectament, una participació única o majoritària.
  
Article 79. Condicions de l'actuació
  
1. L'actuació podrà consistir en la prospecció o sondatge del subsòl dels terrenys destinats a la nova construcció o la seua excavació intensiva, en els termes que determine l'informe arqueològic previ emés a l'efecte pel servei municipal competent.
  
2. En qualsevol cas, l'actuació arqueològica se subjectarà a les disposicions de la Conselleria de Cultura, Educació i Ciència, per les quals es regula la concessió d'autoritzacions per a la realització d'activitats arqueològiques a la Comunitat Valenciana.
  
3. Tant l'elaboració dels projectes d'actuació arqueològica com l'emissió de l'informe preliminar, la redacció de la memòria científica, els honoraris que es produesquen amb aquest motiu i els derivats de la intervenció professional integraran el cost de l'actuació a efectes de la determinació de la subvenció que corresponga.
  
Article 80. Quantia de la subvenció
  
1. La quantia de la subvenció, que no podrà excedir del cost real de les excavacions arqueològiques, a percebre pels promotors d'aquestes que reunesquen les condicions establertes en aquest capítol, dependrà de la intensitat de l'actuació de remoció del subsòl que haja de dur-se a terme amb motiu del compliment de la normativa urbanística i patrimonial d'aplicació al cas concret.
  
a) En el cas de prospecció o sondatge:
  
L'import de la subvenció serà equivalent a un 6 per 100 del mòdul de rehabilitació vigent per la superfície edificable del solar.
  
b) En el cas d'excavació.
  
L'import de la subvenció serà equivalent a un al 12 per 100 del mòdul de rehabilitació vigent per la superfície edificable del solar.
  
2. Les expressades quanties no tindran caràcter acumulatiu. De tal forma que si hagueren de succeir les actuacions de prospecció o sondatge i excavació, es concedirà únicament l'import corresponent a aquesta última.
  
3. Als sols efectes de les ajudes econòmiques que regula aquest decret, es considerarà com a protegida la prospecció o sondatge no superficial que fóra acompanyada de moviment de terres i vinguera així definit en l'informe previ emés a l'efecte pel servei municipal competent.
  
Article 81. Concessió de la subvenció
  
El dret a la subvenció es declararà simultàniament a la qualificació provisional de l'actuació principal i el seu pagament es durà a terme amb subjecció al mateix règim que corresponga a la subvenció d'aquella actuació.
  
No obstant això, si en el moment en què s'aporte la documentació exigible no existira crèdit pressupostari, el servei territorial resoldrà als sols efectes de declarar el compliment dels requisits exigits per la legislació vigent, i condicionarà la concessió i el pagament de la subvenció al moment en què aquesta cobertura pressupostària existesca.
  
CAPÍTOL VII
  
Actuacions en matèria de finançament conjunta
  
d'habitatge de promoció pública
  
Article 82. Cofinançament d'habitatges de promoció pública
  
1. Als efectes previstos per al cofinançament d'habitatges de promoció pública, es consideraran com a tal aquells habitatges ja construïts adquirits per part d'ens locals, els seus organismes autònoms o patronats oficials, així com per qualsevol organització pública o privada sense ànim de lucre, per a destinar-les en arrendament a famílies amb ingressos familiars anuals que no excedesquen d'1,5 milió de pessetes o, si escau, que no excedesquen de 250.000 pessetes per cada membre de la unitat familiar i que complesquen les següents condicions:
  
· Que la superfície útil no excedesca de 70 m² o de 90 m² si la unitat familiar consta de 4 o més membres.
  
· Que el preu d'adquisició no siga superior al producte de la superfície útil pel 85 per 100 del preu bàsic vigent l'any en què es produesca l'adquisició.
  
· Que la renda anual màxima no excedesca del 3 per 100 del preu d'adquisició.
  
· Que la vinculació d'aquests habitatges al règim d'ús d'arrendament no siga inferior a deu anys, extrem aquest que es farà constar mitjançant inscripció registral.
  
2. La Generalitat Valenciana reconeixerà, per a aquestes actuacions, l'accés al finançament qualificat que es considera en l'article 22 del Reial Decret 1.186/98, a càrrec dels pressupostos del Ministeri de Foment, consistent en el cofinançament del 30 per 100 del cost d'adquisició. A aquests efectes, el cost màxim computable, per metre quadrat de superfície útil, serà igual al 85 per 100 del preu bàsic vigent l'any en què se produeix l'adquisició.
  
Així mateix, la Generalitat Valenciana reconeixerà, a càrrec dels seus propis fons, una subvenció del 30 per 100 del cost d'adquisició.
  
3. La Direcció General d'Arquitectura i Habitatge establirà els criteris per al seguiment i control de les actuacions previstes en aquest article.
  
CAPÍTOL VIII
  
Actuacions protegides en matèria de sòl
  
Article 83. Finançament qualificat
  
La Generalitat Valenciana reconeixerà el dret al finançament qualificat de les actuacions protegides en les condicions establertes pel capítol VI del Reial Decret 1.186/98, de 12 de juny, d'acord amb els objectius pactats, si escau, en el conveni marc, per al període 1998-2001, entre el Ministeri de Foment i la Generalitat Valenciana.
  
DISPOSICIONS ADDICIONALS
  
Primera. Subscripció de convenis
  
S'autoritza el conseller d'Obres Públiques, Urbanisme i Transports per a subscriure els convenis amb altres administracions i amb entitats públiques o privades que siguen necessàries per a l'aplicació d'aquest decret.
  
Segona. Supletorietat Reial Decret 1.186/98
  
En el que no preveu aquest decret es considerarà el que disposa el Reial Decret 1.186/98, de 12 de juny, i altres disposicions concordants.
  
Tercera. Llei d'Arrendaments Urbans
  
Les persones que, en aplicació del que estableix la disposició transitòria segona de la Llei 29/1994, de 24 de novembre, d'Arrendaments Urbans, es vegen privades del dret a la subrogació mortis causa que els reconeixia el Text Refós de la Llei d'Arrendaments Urbans, aprovada pel Decret 4104/1964, de 24 de desembre, sempre que reunesquen els requisits establerts en aquest decret, tindran prioritat per a l'obtenció de les ajudes.
  
Quarta. Llei de Taxes
  
Seran aplicables als habitatges protegits les taxes establertes per als habitatges de protecció oficial per la Llei de Taxes vigent.
  
A aquests efectes, les al·lusions al mòdul M s'entendran referides al mòdul de venda de la zona que corresponga d'acord amb el que regula aquest decret.
  
Cinquena. Comissió de seguiment
  
Es constituirà una comissió de seguiment, a efectes de vetllar pel compliment dels objectius convinguts i facilitar als agents implicats la informació sobre el desplegament de les mesures de finançament de les actuacions protegides en matèria d'habitatge durant el període 1998/2001.
  
Per ordre del conseller d'Obres Públiques, Urbanisme i Transports, es regularà la composició i el funcionament d'aquesta comissió.
  
Sisena. Informació que facilitaran les entitats de crèdit
  
De conformitat amb els convenis, formalitzats i a formalitzar, entre el Ministeri de Foment i les entitats de crèdit, acollits els reials decrets 2.190/1995, de 28 de desembre i 1186/98, de 12 de juny, les entitats de crèdit hauran de notificar a la Conselleria d'Obres Públiques, Urbanisme i Transports la formalització, disposició i subrogació de préstecs, amb o sense subsidi, a l'empara dels convenis mencionats.
  
Així mateix, la Conselleria d'Obres Públiques, Urbanisme i Transports podrà sol·licitar tota la informació que considere oportuna de les entitats de crèdit, a efectes de control i seguiment dels programes de finançament.
  
Setena. Habitatges protegits. Regulació
  
Mentre la Generalitat Valenciana no regule la normativa específica per als habitatges protegits, els serà aplicable el Reial Decret Llei 31/78, de 31 d'octubre, el Reial Decret 3.148/78, de 10 de novembre i altres disposicions que, dins del marc competencial, despleguen i regulen els habitatges de protecció oficial.
  
Vuitena. Límit de preus de garatges i annexos
  
En les promocions d'habitatges de nova construcció de protecció pública, els garatges i altres annexos, independentment de la seua vinculació en projecte i registralment i de l'obtenció de finançament qualificat, tindran un preu màxim de venda per metre quadrat útil que no podrà excedir del 60 per 100 del mòdul de venda vigent.
  
Novena. Referències a mòduls de promoció pública
  
Als efectes del que regula la normativa per la qual es fixen els preus de venda i renda d'habitatges de protecció oficial de promoció pública de la Generalitat Valenciana, es considera com a mòdul M per metre quadrat de superfície útil, el resultat de multiplicar el preu bàsic, determinat en la disposició addicional segona del Reial Decret 1.186/98, i amb les actualizacions que si escau corresponguen, pel valor del coeficient de zona determinat en la taula següent:
  
 Valor del coeficient de zona
  
 Habitatges de Promoció Pública
  
 Zona 7-J 4,07
  
 Zona 0-L 4,07
  
 Zona 1 1,07
  
 Zona 2 1,01
  
 Zona 3 0,95
  
 Zona 4 0,90
  
 Zona 5 0,84
  
Quan la normativa vigent obligue a aplicar mòduls actualitzats, amb o sense ponderació, en actuacions protegibles en matèria d'habitatge i sòl anteriors a l'entrada en vigor d'aquest decret, s'entendran referits al preu bàsic, establert en l'article 8 del Reial Decret 1.186/98, i concretat en la disposició addicional segona, segons les següents taules de conversió:
  
 Relació entre mòduls i preu bàsic (%)
  
Àrees geogràfiques Mòduls sense ponderar Mòduls ponderats
  
 1ª 90,28 94,84
  
 2ª 80,07 84,11
  
 3ª 70,20 73,75
  
 4ª 65,18 68,48
  
Els mòduls simples i ponderats s'entendran actualitzats automàticament en la mateixa mesura en què es revise el preu bàsic nacional.
  
Deu. Silenci administratiu en la sol·licitud d'ajudes
  
Transcorreguts sis mesos des de la sol·licitud de les ajudes sense que s'haja emés la corresponent resolució per part dels serveis territorials d'Arquitectura i Habitatge, el silenci haurà d'entendre's en sentit desestimatori.
  
Onze. Àrees de rehabilitació
  
Es consideren àrees de rehabilitació integrada concertada, amb els efectes que estableix aquest decret, les àrees de rehabilitació urbana declarades a València i Alacant, mitjançant els decrets 158/92, de 14 de setembre i 27/93, de 22 de febrer del Govern Valencià, respectivament.
  
Es consideren àrees de rehabilitació en conjunts historicoartístics, amb els efectes que estableix aquest decret, les àrees urbanes, delimitades en la declaració dels mencionats conjunts o en el seu Pla Especial de Protecció, de les ciutats d'Elx, Orihuela, Morella, Onda, Bocairent i Ontinyent, i aquelles altres que, durant el període 1998/2001, complesquen els requisits que estableix aquest decret.
  
Es consideren àrees de rehabilitació en zones degradades, amb els efectes que estableix aquest decret, les declarades per Resolució del conseller d'Obres Públiques, Urbanisme i Transports, de 22 de desembre de 1997.
  
Dotze. Promocions públiques en àrees de rehabilitació. Declaració d'excepcionalitat
  
Les promocions públiques d'habitatges de protecció oficial a dur a terme per la Generalitat Valenciana, a través de la Conselleria d'Obres Públiques, Urbanisme i Transports, que es realitzen en l'àmbit d'àrees de rehabilitació integrada concertada i en àrees en conjunts historicoartístics, ja siga per nova construcció, rehabilitació o adquisició a terceres persones, tindran la consideració de promocions excepcionals als efectes del que disposa l'article 1.2.b) i concordants del Decret 26/1989, de 27 de febrer, del Govern Valencià, i el que dispose la normativa estatal en la matèria.
  
Tretze. Actuacions puntuals sobre edificis en àrees de rehabilitació
  
La Conselleria d'Obres Públiques, Urbanisme i Transports, dins d'àrees de rehabilitació, a més de les actuacions generals de reurbanització i adequació d'espais públics, podrà assumir al seu càrrec intervencions externes de caràcter puntual sobre edificis i/o zones específiques, que pel seu interés es consideren necessàries per a la requalificació mediambiental de l'entorn o per raons de caràcter social, i sol·licitar per això l'autorització dels propietaris dels immobles.
  
Catorze. Ordre de tramitació
  
Mitjançant Ordre del conseller d'Obres Públiques, Urbanisme i Transports es regularà el procediment per a l'obtenció de finançament qualificat i la tramitació, concessió i posterior pagament de les ajudes a les quals es refereix el Reial Decret 1.186/98, i aquest decret.
  
Mentre no es publique l'Ordre que desplega aquest decret, a què es refereix el paràgraf anterior, continuarà en vigor l'ordre d'1 d'agost de 1996 del conseller d'Obres Públiques, Urbanisme i Transports, en tot el que no s'opose a aquest decret.
  
Quinze. Mesures excepcionals
  
A proposta del director general d'Arquitectura i Habitatge, i sempre segons els informes tècnics que corresponguen, el conseller d'Obres Públiques, Urbanisme i Transports, mitjançant resolució expressa, podrà adoptar mesures excepcionals, quan les especials circumstàncies de caràcter social o per raons d'urgència, que afecten als edificis d'habitatges, als habitatges i els seus ocupants, així ho requeresquen.
  
Setze. Zones geogràfiques
  
Mitjançant annex amb aquest decret es recull la relació de l'adscripció dels municipis a les zones geogràfiques.
  
DISPOSICIONS TRANSITÒRIES
  
Primera. Sol·licituds pendents de resolver
  
D'acord amb el que disposa la disposició transitòria primera del Reial Decret 1.186/98, les sol·licituds de qualificació provisional i de visat de contracte d'actuacions protegides que estiguen pendents en la data de publicació de l'Acord del Consell de Ministres al qual es refereix aquesta, es resoldran a l'empara del Pla 1998/2001.
  
Segona. Actuacions protegides amb préstec qualificat concedit
  
Durant el termini de sis mesos des que es publique l'acord mencionat, les actuacions protegides a les quals s'haja concedit préstecs qualificats, formalitzats o no, des de l'1 de gener de 1998, a l'empara del Reial Decret 2.190/95, conforme al que disposa la disposició transitòria segona del Reial Decret 1.186/98, podran sol·licitar en els serveis territorials d'Arquitectura i Habitatge i obtenir, si escau, autorització per a acollir-se al sistema de finançament del Pla 1998/2001. En aquests supòsits, tant les ajudes a càrrec dels pressupostos del Ministeri de Foment, com aquelles que són a càrrec de la Generalitat Valenciana, seran les corresponents a aquest pla.
  
Si no s'exerceix l'opció referida, l'expedient continuarà acollit al sistema de finançament del Reial Decret 2.190/95. No obstant això, quan la sol·licitud de visat de contracte i ajudes econòmiques es presente amb posterioritat a l'entrada en vigor d'aquest decret, les subvencions a càrrec dels pressupostos de la Generalitat Valenciana seran les contemplades en aquest.
  
En aquests últims casos, encara que les ajudes a càrrec dels pressupostos del Ministeri de Foment, d'acord amb el que disposa el Reial Decret 1.186/98, es continuaran regulant pel Reial Decret 2.190/95, i sempre tenint en compte els terminis que estableix la disposició transitòria cinquena, apartat 1 del Reial Decret 1.186/98, el càlcul dels ingressos familiars es realitzarà sobre la base del que preveu aquest decret i ordres que el despleguen.
  
Tercera. Actuacions protegides sense préstec qualificat concedit
  
Les actuacions qualificades provisionalment que no hagen obtingut préstec qualificat quan es publique l'acord al qual es refereix la disposició transitòria primera del Reial Decret 1.186 /98, conforme al que disposa la disposició transitòria tercera del mencionat Reial Decret, podran, en el termini de sis mesos, acollir-se al Pla 1998/2001 mitjançant la corresponent diligència. En aquest cas, les ajudes econòmiques directes, tant a càrrec dels pressupostos de la Generalitat Valenciana com del Ministeri de Foment, seran les que regula aquest decret.
  
Si no s'exerceix l'opció prevista, els adquirents o adjudicataris podran, sempre que complesquen les condicions exigides per la normativa vigent, accedir a la figura de préstec directe a l'empara del Pla 1998/2001, conforme al que disposa la disposició transitòria cinquena apartat 2 del Reial Decret 1.186/98.
  
Quarta. Habitatges a preu taxat
  
1. Adquisició d'habitatges de nova construcció en zona 0
  
a) Durant el termini de sis mesos comptadors a partir del 27 de juny de l'any en curs, data d'entrada en vigor del Reial Decret 1.186/98, els promotors que hagueren declarat el seu propòsit de vendre els habitatges de forma que els adquirents o adjudicataris puguen acollir-se al sistema de protecció del Reial Decret 2.190/95, per a l'adquisició protegida a preu taxat d'habitatges lliures de nova construcció, i per tant es troben inscrits en el registre especial de VPT zona 0, constituït a l'efecte pel Decret 113/96, podran optar per sol·licitar en els serveis territorials d'Arquitectura i Habitatge la corresponent autorització, perquè els adquirents o adjudicataris dels indicats habitatges s'acullen al sistema de finançament qualificat que estableix el Reial Decret 2.190/95 o el que estableix el Reial Decret 1.186/98.
  
No obstant això, encara que s'haja optat per acollir-se al sistema de finançament del Reial Decret 2.190/95, les sol·licituds de visat de contracte i ajudes econòmiques directes que es presenten amb posterioritat a l'entrada en vigor d'aquest decret a càrrec dels pressupostos de la Generalitat Valenciana, seran les contemplades en aquest decret i, així mateix, encara que les ajudes a càrrec dels pressupostos del Ministeri de Foment es continuaran regulant pel Reial Decret 2.190/95, el càlcul dels ingressos familiars es realitzarà sobre la base del que preveu aquest decret i ordres que el despleguen.
  
b) En el cas de promocions que, d'acord amb el que disposa l'apartat anterior, s'acullen al sistema de finançament regulat pel Reial Decret 1.186/98, el preu de venda serà el contemplat per l'article 16.1.c), amb les limitacions que s'establesquen.
  
c) Les sol·licituds d'informe de viabilitat i concurrència d'interés social i inscripció en el registre especial d'habitatges de preu taxat de nova construcció en zona 0 presentades a partir del 27 de juny de 1998, data d'entrada en vigor del Reial Decret 1.186/98, es denegaran pels serveis territorials d'Arquitectura i Habitatge.
  
2. Habitatges de preu taxat amb resolució de visat
  
a) Els adquirents o adjudicataris amb contractes d'opció de compra, compravenda o adjudicació d'habitatges de preu taxat visats pels serveis territorials d'Arquitectura i Habitatge amb anterioritat a la data de publicació de l'Acord del Consell de Ministres, referent a la subscripció de convenis amb les entitats de crèdit, i que no hagueren obtingut fins aquest moment préstec qualificat, disposaran de sis mesos per a sol·licitar el mencionat préstec, mitjançant l'oportuna diligència per part dels serveis territorials d'Arquitectura i Habitatge, i es podran acollir al sistema d'ajudes que estableix el Reial Decret 2.190/95, o el que estableix el Reial Decret 1.186/98.
  
El que disposa el segon paràgraf de l'apartat 1.a) d'aquesta disposició transitòria és aplicable als supòsits que ací es consideren.
  
b) Tant en el cas que s'acullen al sistema de finançament regulat pel Reial Decret 1.186/98, d'acord amb el que disposa l'article 5.5 d'aquest decret, com en el cas que opten pel que considera el Reial Decret 2.190/95, el visat de contracte tindrà un període de validesa de 12 mesos a partir de la diligència per la qual s'estableix el sistema d'ajudes al qual s'acull. Transcorregut aquest termini sense que s'haja acreditat la disposició del préstec qualificat, quedarà sense efecte la resolució emesa.
  
Cinquena. Actualització de preus de renda i venda
  
Els promotors d'expedients de VPO qualificats en règim general que, d'acord amb el que estableixen les disposicions transitòries del Reial Decret 1.186/98 i aquest decret, opten pel sistema de finançament del Pla 1998/2001, podran sol·licitar l'actualització del preu de venda i renda conforme al que disposa aquest decret per als habitatges protegits.
  
Si els habitatges hagueren estat objecte de contracte de compravenda o adjudicació, opció de compra, o s'hagueren percebut quantitats a compte del preu, serà requisit necessari per a concedir l'actualització d'aquest, que els adquirents o adjudicataris presten el seu consentiment.
  
Sisena. Sol·licituds d'actuacions de rehabilitació
  
Les sol·licituds formulades amb anterioritat a l'entrada en vigor d'aquest decret, relatives a actuacions de rehabilitació, disposaran d'un termini de tres mesos per a l'obtenció de la qualificació provisional, i li correspondran les ajudes a càrrec dels pressupostos de la Generalitat Valenciana que els eren d'aplicació en el moment de presentació de la sol·licitud, de conformitat amb el que estableix la disposició transitòria cinquena, apartat 3 del Reial Decret 1.186/98.
  
Setena. Vigència del pla
  
Finalitzat el període de vigència del Pla 1998/2001, no podran continuar sol·licitant-se a la seua empara ajudes a càrrec dels pressupostos de la Generalitat Valenciana
  
Vuitena. Actuacions declarades d'excepcionalitat
  
Les actuacions declarades d'excepcionalitat conforme al que estableix la disposició addicional dotze del Decret 23/94, i el que regula per a la subvenció dels projectes tècnics i direcció d'obres pel Decret 9/95, mantindran el règim d'ajudes establert per la resolució mencionada, i s'acolliran, si escau, al finançament qualificat d'acord amb les característiques dels préstecs regulats pel Reial Decret 1.189/98.
  
DISPOSICIÓ DEROGATÒRIA
  
Única
  
A partir de l'entrada en vigor d'aquest decret queden derogades totes les disposicions relatives a actuacions protegides de promoció privada regulades per:
  
Decret 113/96 de 5 de juny.
  
Totes les disposicions d'igual i inferior rang s'oposen a aquest.
  
DISPOSICIONS FINALS
  
Primera
  
Es faculta el conseller d'Obres Públiques, Urbanisme i Transports per a dictar totes les disposicions que siguen necessàries per al desplegament i l'execució d'aquest decret.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
Valencia, 20 d'octubre de 1998
  
El president de la Generalitat Valenciana,
  
Eduardo Zaplana Hernández Soro.
  
El conseller d'Obres Públiques, Urbanisme i Transports,
  
José Ramón García Antón


Còpia Permalink ELI